qundao/data-zh-poetry huggingface dataset:
戏柬赵千门·其一
作者：宋琬
朝代：清
体裁：七言绝句

故人得意曲江初，来访穷交伴索居。八月滦河秋鲫贱，翻教客舍叹无鱼。
戏柬赵千门·其三
作者：宋琬
朝代：清
体裁：七言绝句

有客临邛骑甚都，挥鞭调笑倚当垆。但饮莫须愁解赠，为君徐付酒家胡。
戏柬赵千门·其二
作者：宋琬
朝代：清
体裁：七言绝句

地主贫来甑屡封，猪肝深愧不能供。细君近报炊烟绝，恰似卢龙塞上烽。
戏题督邮争界石
作者：宋琬
朝代：清

何年攘臂此山头，风俗传闻两督邮。蜀国至今悲杜宇，楚人终是恋鸿沟。沧桑屡换身安属，朝市频更怒未休。怪事荒唐君莫笑，古来党祸本清流。
所居屋三楹蔓草生于瓦上守者驱小竖刈以饲马须臾略尽感而有赋
作者：宋琬
朝代：清
体裁：古风

黄雀衔草根，芃芃覆我屋。昔耶失所依，薋葹蔓成族。凭高势自骄，渐欲欺乔木。多露馆蚊虻，蔽日栖蝙蝠。野火讵能侵，跛羊不可牧。我忧莽无蒂，数椽聊托宿。斧斨不在掌，吁嗟空以目。腰镰者谁子，崇朝肆剪戮。短柄落高檐，盈筐凡五六。马饥不待剉，伴以新登谷。天道忌满盈，物态有倾覆。锄恶幸无遗，城狐应觳觫。凉月在觚棱，遥天碧如沐。肺病廓然瘳，欣欣对老仆。
投赠吴园次太守六十韵
作者：宋琬
朝代：清
体裁：五言排律

老作诸侯客，今闻太守贤。挥毫天仗内，视草御床边。右地文昌迥，中枢武库偏。金门臣朔侍，水部朕虞专。扈跸横朱戟，程材列素楩。逶迤丹凤掖，清切紫薇仙。砖影过丁漏，衣香润甲煎。双熊油作幕，五马锦为鞯。碧浪闉阇里，青山睥睨前。黍苗阴自远，薤本拔尤先。蚕女携筐出，山农抱犊眠。渐闻宽井税，兼欲废蒲鞭。野秀渔阳麦，家操蜀国弦。按图收騄駬，得气化鹰鹯。坐对岑公孝，人歌董少平。盈箱输苧布，露冕问菱田。中泽无鸣鼓，公堂有献豜。鸿嗷今始集，雀角岂容穿。卞壸魂归否，苌弘气凛然。夕阳来大鸟，京兆起新阡。爪发封何晚，樵苏禁且坚。平原良可痛，东里复谁怜。忆昔常开阁，吾曹幸比肩。紫骝公子骑，乌榜孝廉船。各负飞扬态，相看壮盛年。酒仍千日醉，赋许万人传。遗爱嗟冬日，良朋笑逝川。广陵伤别鹤，湘浦恨啼鹃。胶漆余终忝，丝萝尔独牵。胜衣看赵武，高谊属彭宣。正有停云句，因蒙漱玉篇。殊方惊会面，深夜喜擎拳。用践莼鲈约，来当橘柚天。人家绿水曲，官阁翠微巅。綵笔邹枚盛，仙舟李郭联。支筇白鹤寺，授简紫鸾笺。竞效吴均体，同参支遁禅。骆驼横夕照，鸿雁起寒烟。菊蕊犹堪摘，蘋洲好共搴。徵歌翻白苧，佳兴忆青莲。偃蹇凭高榻，登临借小箯。卞峰云簇簇，霅水月娟娟。草满休文宅，苔荒陆羽泉。醉乡誇上箬，觞政戒中权。乐府乌丝写，诗囊白雪编。五官真并运，八索雅能诠。脱腕愁书史，枯心惬夙缘。不燃官舍烛，时仰作碑钱。避地身将老，浮家客未旋。羽毛真倦矣，形影倍悽焉。醉尉何妨詈，高僧喜共延。齿牙浑欲堕，丘壑会须填。梦已回蕉鹿，儿才放纸鸢。衰迟愁揽镜，礼数愧加笾。休浣陪双屐，飘零托数椽。论文容跋扈，痛饮豁沈绵。王粲终怀土，安于且佩弦。斯人元可仗，吾道未曾捐。把袂呼邛友，加餐咏慎旃。西园今夕宴，应已动星躔。
报唐采臣户部时自宁夏还朝
作者：宋琬
朝代：清

使君书札劝加餐，又报征车发贺兰。秦地关山留庾信，汉家盐铁问桓宽。飞鸿夜度朱弦冷，边马晨嘶白草寒。迁客陇头憔悴甚，故人传语到长安。
报李溉林明府
作者：宋琬
朝代：清
体裁：古风

皖城黑子邑，城郭无百廛。往在太平日，井税恒苦愆。矧乃困兵革，蓬蒿盈中田。吾友燕赵豪，射策当少年。剖符近三载，不施朴与鞭。昔时半流亡，负子亦来旋。努力事耕作，桔槔声相连。东菑劝稼归，时弄三两弦。素书不我遗，言发枞阳川。荈香方及摘，竹簏青丝缠。置我白玉碗，酌用始溪泉。感君此幽意，三复瑶华篇。黄鸟眷俦匹，飞鸣何翩翩。离忧杳江浒，寄言永慎旃。
招直方弟慈仁寺看海棠
作者：宋琬
朝代：清
体裁：七言律诗

并马来看锦树林，殿门春尽昼阴阴。雨馀休沐逢花落，病起登临见客心。隔叶流莺娇欲歇，上方哀磬晚逾沉。当年金谷追游地，松柏丘陵自古今。
拜梁少司农墓·其一
作者：宋琬
朝代：清
体裁：七言律诗

少府名高汉列卿，露华仙掌立金茎。尚思东阁开筵日，无复南宫曳履声。一代风流悲谢傅，百年经术有玄成。门人痛哭西州路，松柏萧萧问九京。
拜梁少司农墓·其二
作者：宋琬
朝代：清
体裁：七言律诗

老矣盐车滞短辕，朅来梁苑赋招魂。星辰未黯高阳里，鸡絮难酬国士恩。淅淅秋风吹汴水，萋萋衰草遍夷门。芙蓉摇落银湾曲，何日重陪雪夜樽。
挂剑台
作者：宋琬
朝代：清

延陵季札贤公子，腰下芙蓉淬秋水。一片心期不忍寒，萧萧陇树虹霓紫。历聘诸侯未反命，鱼肠剚刃王僚死。躬耕三让宗家法，吴邦不受轻如屣。当时列辟尚权谋，剑客纵横仁义否。君臣父子竞相居，《谷风》之刺徒为耳。公子深忧在万古，聊因死友扶人纪。缟纻非无肸与侨，千金独向徐君委。朅来酹酒想遗风，荒台半圮埋寒丛。麒麟寂寞一抔土，谁其树之松柏桐。人言墓草似干将，辘轳镡鼻将无同。三十年来不复甲，枯根或化为蛟龙。水汤汤兮风烈烈，篝火黄昏读残碣。金石有时销，此谊长不灭。君不见交态纷纷等阡陌，任昉门前无吊客。
挂剑台
作者：宋琬
朝代：清
体裁：古风

延陵季札贤公子，腰下芙蓉淬秋水。一片心期不忍寒，萧萧陇树虹霓紫。历聘诸侯未反命，鱼肠剚刃王僚死。躬耕三让宗家法，吴邦不受轻如屣。当时列辟尚权谋，剑客纵横仁义否。君臣父子竞相屠，《谷风》之刺徒为耳。公子深忧在万古，聊因死友扶人纪。缟纻非无肸与侨，千金独向徐君委。朅来酹酒想遗风，荒台半圮埋寒丛。麒麟寂寞一抔土，谁其树之松柏桐。人言墓草似干将，辘轳镡鼻将无同。三十年来不复甲，枯根或化为蛟龙。水汤汤兮风烈烈，篝火黄昏读残碣。金石有时销，此谊长不灭。君不见交态纷纷等阡陌，任昉门前无吊客。
挽刘江都二首·其一
作者：宋琬
朝代：清
体裁：五言律诗

三秀阶庭草，方春委路隅。通家怜小凤，才子泣童乌。针息谁能赎，巫咸若可呼。应无嬴博恨，松槚在勾吴。
挽刘江都二首·其二
作者：宋琬
朝代：清
体裁：五言律诗

正礼金仙偈，俄惊玉树摧。绯衣天召速，黄鸟国人哀。世事元朝露，诗名到夜台。西河悲欲解，重向谢庭来。
挽卓珂月夫人二首·其一
作者：宋琬
朝代：清
体裁：五言律诗

任咸吾所恸，肠断辍舂年。文赖闺中校，经从杼下传。堪怜黄鹄咏，重补白华篇。双剑西泠合，停桡涕泫然。
挽卓珂月夫人二首·其二
作者：宋琬
朝代：清
体裁：五言律诗

身代衰翁子，贤为士女师。幸酬婚嫁志，不爽夜台期。陶侃多佳客，杨修一小儿。他年勒彤管，应表华山畿。
挽王云翼
作者：宋琬
朝代：清
体裁：七言律诗

忽漫占星掩少微，徵君一去泪双挥。空馀三径松无恙，共讶孤山鹤不归。王烈囊中留石髓，戴逵江上有柴扉。行行且掬西陵水，肠断人琴雨雪霏。
挽王胥庭夫人
作者：宋琬
朝代：清
体裁：五言排律

皎皎秦台女，翩翩洛水湄。蓬莱金作署，姑射雪为姿。不假铅华色，能吟柳絮诗。洞箫闻凤吹，新月照蛾眉。锦字当轩织，瑶琴入夜悲。冰霜摧雁影，风雨妒花枝。缥缈飞琼佩，虚无结桂旗。蛛丝残杼满，燕语画梁知。天外传三岛，云中泣九疑。空闻乘雾去，无复夹河期。奉倩神偏苦，安仁病不支。箧馀纨扇在，珠是汉皋遗。落叶哀蝉曲，飞朝沐犊词。何繇繐帐里，髣髴步迟迟。
捕鱼行
作者：宋琬
朝代：清

新滩之险天下无，瞿唐以东称畏途。波涛壁立走雷电，下瞰疑是蛟龙都。骤窥澒洞破心胆，坐观笭箵成欢娱。渔人取鱼逐滩响，不劳乌鬼家家养。年年巴蜀雪消时，千百为群鱼大上。喷珠跋扈气成龙，触石惊跳力如象。腾身争欲挟云飞，红鬐翠鬣翻银浪。死生祸福只须臾，早见修鳞出罾网。已困泥沙尾尚摇，半衔苇索头还抢。宁论？鲤与鲦鲿，百钱贱买充糇粮。不分流膏兼饲犬，可怜登俎共牴羊。我行见此欲掩鼻，鲍鱼之肆古所伤。落日回舟召亲友，吾侪幸脱鲸鲵口。计日应尝丙穴鱼，为君满酌郫筒酒。
捕鱼行
作者：宋琬
朝代：清
体裁：古风

新滩之险天下无，瞿唐以东称畏途。波涛壁立走雷电，下瞰疑是蛟龙都。骤窥澒洞破心胆，坐观苓箵成欢娱。渔人取鱼逐滩响，不劳乌鬼家家养。年年巴蜀雪消时，千百为群鱼大上。喷珠跋扈气成龙，触石惊跳力如象。腾身争欲挟云飞，红鬐翠鬣翻银浪。死生祸福只须臾，早见修鳞出罾网。已困泥沙尾尚摇，半衔苇索头还抢。宁论鰋鲤与鲦鲿，百钱贱买充糇粮。不分流膏兼饲犬，可怜登俎共牴羊。我行见此欲掩鼻，鲍鱼之肆古所伤。落日回舟召亲友，吾侪幸脱鲸鲵口。计日应尝丙穴鱼，为君满酌郫筒酒。
捡阅故人姜筼筜遗稿泫然有作
作者：宋琬
朝代：清
体裁：七言律诗

宿草萋萋几度春，招魂不返大江滨。安知嗣祖非为福，况有要离可作邻。良友心期违楚些，孤儿风貌是吴人。西风似剪吹残烛，三复遗文泪满巾。
摊破浣溪沙·西溪访陆处士作
作者：宋琬
朝代：清

三月杨梅正作花。板桥敧侧俯晴沙。闲觅柴门无径路，柳阴遮。燕子悤忙营社稷，蜂儿辛苦作官衙。问著山翁都不识，野人家。
摊破浣溪纱·西溪访陆处士作
作者：宋琬
朝代：清
体裁：词

三月杨梅正作花。板桥欹侧俯晴沙。閒觅柴门无径路，柳阴遮。燕子匆忙营社稷，蜂儿辛苦作官衙。问着山翁都不识，野人家。
摸鱼儿·采石吊李太白作
作者：宋琬
朝代：清
体裁：词

问青山、谪仙安在，招魂来下员峤。沉香亭畔挥毫处，犹忆太真微笑。鲸背好。彷佛有、文狸赤豹为前导。宣城谢朓。赋佳句惊人，澄江如练，千载可同调。蚕丛路，屐齿当年曾到。□□□□□□。羊肠诘曲今犹昔，为我再歌蜀道。停兰棹。君不见、浣花溪上空萝茑。吾将洒扫。唤起杜陵翁，峨眉山月，中夜闻长啸。
放歌行赠吴锦雯孝廉
作者：宋琬
朝代：清
体裁：古风

大江东流何汤汤，有客思归望扶桑。登楼惨澹意不乐，忽闻故人来远方。麻衣如雪手苴杖，相顾无色但旁皇。忆昔扁舟初入越，感君意气方飞扬。余兄一日进七士，昆崙县圃皆琳琅。中有一人年最少，状貌乃类张子房。见之口呿面为赭，心知是君未敢详。退酌深觚用相贺，彼髯而紫真乘黄。月明共泛西子湖，木叶乍脱天微霜。纵谈高视八极外，须眉一一森开张。一朝尘沙塞天地，黄河以北尸为僵。怜余薄祜遘奇祸，骨肉摧裂天亲戕。鸡斯徒跣奔厥讣，不死赖汝能扶将。阖闾城外挥泪别，海燕江鸿两茫茫。子之慈闱亦已没，轗轲与我辄相当。群盗犹知怜李涉，世人何欲杀嵇康。生逢坎壈难得志，凤凰在笯骥服箱。忼慷悲歌众所讳，壮怀历乱如帆樯。君不见会稽盛孝章，平生郁郁怀忧伤。又不见东吴虞仲翔，青蝇作吊空悲凉。男儿但当读书击剑饮醇酒，生系粤王颈，死葬要离旁。不尔亦将日与狗屠游，弯弓跃马狐兔场。或乘云气聊徜徉，下视乡里小儿如蜩螗。
放歌行赠马羲徵
作者：宋琬
朝代：清
体裁：古风

画花如欲语，画鸟如欲飞。徐黄已往不可作，近数淮南马布衣。蹇驴箬笠来燕市，五侯屏幛生光辉。尤善苍鹰及鸿雁，枫林飒飒芦花稀。霜拳未下狐兔走，碧波群唼荇藻肥。我从陇首来，携得一鹦鹉。顾影辄哀鸣，交交念俦伍。君绘其一桐花阴，素壁雕笼相向舞。雪衣化去委苍苔，丹青尚尔留风雨。高士从来信不羁，云林迂绝虎头痴。狂歌白眼每惊座，醉卧青楼醒画眉。鹔鹴典后复何有，但言贳遍卢龙酒。只今八月雁来时，袖中秃笔还如帚，一幅吴绡酤一斗。
放溜仲家浅见新月喜而有作
作者：宋琬
朝代：清
体裁：古风

舟行百日馀，甫践千里道。客子心已痗，榜人口徒燥。快哉汶泗交，安流隐飞瀑。今晨张我帆，弥望烟波浩。邮签瞬息更，前村忽而到。新月破层云，稚子惊相告。率尔命盘樽，衣裳任颠倒。银河澹欲没，遥天碧如扫。爱兹素影凉，颇觉炎风好。荒蒲白鹭眠，高柳昏鸦噪。隔岸唤渔翁，长歌竟余傲。
放船
作者：宋琬
朝代：清
体裁：五言律诗

半夜樯乌转，淩晨画角催。风吹五两疾，雪拥万山来。古树渔村出，平沙杜若开。何时巫峡内，百丈暮猿哀。
放言·其一
作者：宋琬
朝代：清
体裁：六言诗

封爵年齐邓禹，娶妻颜如丽华。侠客生前剧孟，门人死后侯芭。
放言·其三
作者：宋琬
朝代：清
体裁：六言诗

贾谊上书太息，李蔡为人下中。烂羊头客作尉，不龟手药偏封。
放言·其二
作者：宋琬
朝代：清
体裁：六言诗

臃肿樗因幸免，长喑雁乃遭烹。物理如何齐得，野人敢问庄生。
放言·其五
作者：宋琬
朝代：清
体裁：六言诗

堪羡信陵公子，笑谈立却秦军。坐有佳人醇酒，归来高卧夷门。
放言·其六
作者：宋琬
朝代：清
体裁：六言诗

尚忆悲歌燕市，谁怜憔悴江滨。漫说贫元非病，方知老不如人。
放言·其四
作者：宋琬
朝代：清
体裁：六言诗

大千世界浮沤，造化小儿游戏。谁教玉女投壶，博得天公长醉。
放鹤洲分得尤豪二韵·其一
作者：宋琬
朝代：清
体裁：五言律诗

白鸟集寒洲，柴门纳水流。竹光遥过岸，花影曲藏楼。春已三分减，人须十日留。莫愁归径滑，灯火借渔舟。
放鹤洲分得尤豪二韵·其二
作者：宋琬
朝代：清
体裁：五言律诗

欲就梅花卧，安知策杖劳。桥欹妨并屐，屋侧进轻舠。选石成棋局，临流习桔槔。何时携玉笛，坐待月华高。
新妇怨
作者：宋琬
朝代：清
体裁：五言绝句

妾似初弦月，纤纤只半弓。未逢三五夕，还与缺时同。
新滩歌
作者：宋琬
朝代：清

江水远赴瞿唐门，建瓴而下势欲吞。东过秭归峡逾逼，双崖突起如藩垣。神龙在槛虎被缚，自然拿攫还腾奔。巨石中央列戈戟，云霾雨蛰磐孤根。潆洄未肯注东海，朝宗讵识天王尊。天吴九首作窟宅，当年割据哀公孙。老蛟昼号猿夜啸，估客万里伤心魂。疑是共工怒，头触昆仑折天柱。又似樊将军，毛发冲冠皆倒竖。丛祠血食饱淫昏，开凿无人念神禹。岸边林立黄头儿，负戴装囊半村女。攀萝扪葛胜丁男，头上银钗已非古。行旅纷纷学鱼贯，邻船隔舫更相唤。一舟才过万人呼，沙头杂坐忘餐饭。西来？艚去如箭，死丧之色人人面。涛声断处即安澜，咫尺分明割乡县。舟人酾酒妻孥喜，历尽惊湍观已止。艰危莫漫数黄牛，鹿角狼头曹桧耳。
新滩歌
作者：宋琬
朝代：清
体裁：古风

江水远赴瞿唐门，建瓴而下势欲吞。东过秭归峡逾逼，双崖突起成藩垣。神龙在槛虎被缚，自然挐攫还腾奔。巨石中央列戈戟，云霾雨蛰磐孤根。潆洄未肯注东海，朝宗讵识天王尊。天吴九首作窟宅，当年割据哀公孙。老蛟昼号猿夜啸，估客万里伤心魂。疑是共工怒，头触昆崙折天柱。又似樊将军，毛发冲冠皆倒竖。丛祠血食饱淫昏，开凿无人念神禹。岸边林立黄头儿，负戴装囊半村女。攀萝扪葛胜丁男，头上银钗已非古。行旅纷纷学鱼贯，邻船隔舫更相唤。一舟才过万人呼，沙头杂坐忘餐饭。西来�艚去如箭，死丧之色人人面。涛声断处即安澜，咫尺分明割乡县。舟人酾酒妻孥喜，历尽惊湍观已止。艰危莫漫数黄牛，鹿角狼头曹桧耳。
方尔止招同萧尺木罗天成王翰明许铨臣登范萝山
作者：宋琬
朝代：清
体裁：七言律诗

片鸿何事又将还，杖策登临此日閒。病起尚能依白社，春来莫遣负青山。江城楼阁寒烟外，古寺松杉晚照间。独有垂垂堤上柳，不知愁色为谁攀。
方尔止纳姬戏赠
作者：宋琬
朝代：清
体裁：五言律诗

不见方干久，相逢忌所遭。惊鸿俨洛浦，珠佩果江皋。莫卖成都卜，还求慎恤膏。白头吟可念，何用假钱刀。
方尔止访余北平未几别去·其一
作者：宋琬
朝代：清
体裁：七言律诗

鸠兹一别限河梁，塞上重逢泪万行。我有兄雠羞共国，君因家难滞他乡。边城芦酒还堪醉，箧里并刀好自藏。暇日同寻射虎石，为怜意气尚飞扬。
方尔止访余北平未几别去·其二
作者：宋琬
朝代：清
体裁：七言律诗

骊歌哀怨写秦筝，弹得新诗出塞行。久客渐多燕赵气，感时不尽古今情。佳人绝代应难再，好友无家愧此生。惜别莫将滦水照，二毛萧飒倍堪惊。
施愚山索九香虫予调之曰须赋二绝句为谢少顷诗至依韵戏答·其一
作者：宋琬
朝代：清
体裁：七言绝句

散发行吟类楚狂，中年善饭有微长。雕虫小技君休笑，绝胜西京慎恤方。
施愚山索九香虫予调之曰须赋二绝句为谢少顷诗至依韵戏答·其二
作者：宋琬
朝代：清
体裁：七言绝句

策勋微豸有奇功，欲学淮南秘枕中。但使人如黄犊健，不妨身作叩头虫。
施愚山至杭严颢亭招集皋园漫成一首
作者：宋琬
朝代：清
体裁：古风

故人宣州来，君方孺子泣。相将具要绖，汍澜双袖湿。高馆城东隅，曰为慈亲葺。周览御轻轩，焚香事禅习。乌稗种未高，鹤驭嗟何及。举座掩金卮，衔杯不忍执。忆昔盛坛坫，吾徒满京邑。绝响嗣黄初，风雨笔端集。应刘一弹指，存没堪呜唈。幸馀二三子，况乃隔原隰。临流羡白鸥，飞翔偕出入。夕阳下阑干，别袂荷香袭。卜邻庶不违，吾其办蓑笠。
旌旗别业
作者：宋琬
朝代：清
体裁：古风

结庐在山足，山势如垂斿。相与共昏晨，数过成远游。閒身会有时，遂得恣遐搜。披翳宿察莽，脱叶行复勾。春风蛰树中，怒发不可揫。荆榛荒有绪，篁笮回相缪。红者为橡叶，黑者如添髹。白日无旷照，细泉多奔流。时闻骤雨过，出门听已收。坐卧荒草间，飒然疑凛秋。皋陆乱云气，松脂何油油。樵人照径归，馀烟及衾裯。因怀山木篇，明膏叹庄周。逝将从兹去，庶令夙疾瘳。
旧雨来 自度曲 客金陵雨中作
作者：宋琬
朝代：清

曾记当年雨后，门前冠盖客，一何多。银烛西窗萤火乱，听枯荷。直到睛时方去，湿鸣珂。今日雨声犹昨。萧条三径里，有谁过。料得故人无疾病，却因何。只把天公埋怨，太滂沱。
旧雨来·客金陵，雨中作
作者：宋琬
朝代：清
体裁：词

曾记当年雨后，门前冠盖客，一何多。银烛西窗萤火乱，听枯荷。直到晴时方去，湿鸣珂。今日雨声犹昨，萧条三径里，有谁过。料得故人无疾病，却因何。只把天公埋怨，太滂沱。
昆山道中有怀盛珍视归玄恭
作者：宋琬
朝代：清
体裁：五言律诗

甲子兼旬雨，春风共客贫。可怜芳草路，不见采兰人。山晓云初起，梅寒粉未匀。何由携襆被，看竹到西邻。
春夜吟
作者：宋琬
朝代：清
体裁：古风

白日欲落不肯落，高墉传箭收鱼钥。隔户啾啾啸且啼，人耶鬼耶然疑作。谁云此地夜如年，欹斜之屋七九椽。官家许住不取直，日高犹枕墙砖眠。独不记为郎时，盎中无米恒苦饥。羸马东风可吹倒，平明跨出犹恐迟。
春日同沈象调陈路若集米吉土斋中分得庚字
作者：宋琬
朝代：清
体裁：古风

旅卧不成寐，遥爱西山晴。朝光曜衣屦，唽呖闻初莺。故人隔深巷，车辙分纵横。良辰相与惜，往往多徒行。喜无发可栉，盥毕扣柴荆。素心三五人，列坐当轩楹。开樽话畴昔，使我心骨惊。大儿剪春蔬，次儿吹玉笙。新雏弧尚悬，隔户闻啼声。相顾慰怀抱，倾倒及茶铛。去亦不复揖，来亦不复迎。空山多白云，双犊同尔耕。
春日得友人消息于马孔博处
作者：宋琬
朝代：清
体裁：七言律诗

南北真同沙上鸥，泪痕襟血未全收。逢人每问吴门卒，有客偕过燕市楼。卧病曾联青雀舫，生还休怨黑貂裘。云门谷口桃花路，好向沧波理钓钩。
春日曹侍御秋岳斋中社集
作者：宋琬
朝代：清
体裁：五言排律

春山犹寂历，客思浩纵横。怀古愁难减，逢人泣欲平。烟花开上苑，羽猎尚西京。草浅中黄劲，天高大白明。朱铙方度曲，赤县未销兵。故国馀枚叟，当时忌贾生。晨星劳数子，硕果赖群卿。醉忆桃枝簟，歌残凤尾檠。风尘迁裋褐，岁月偃柴荆。折翼怜霜鹤，枯鳞想涸鲸。无家恒惨澹，有梦怯逢迎。陇笛参差孔，邕琴一再鸣。长楸沙苑马，细柳建章莺。归骑银筝促，危楼画角清。感时滋迸泪，望远倍含情。藷蔗操为杖，垂虹宛似旌。松山彫旧垄，雨雪卧孤城。乳燕堤堤柳，归鸿夜夜声。乾坤双屐小，江海一槎轻。寄语岩栖者，何须身后名。
春日曹侍御秋岳斋中社集
作者：宋琬
朝代：清
体裁：七言律诗

樽前莫唱五噫歌，客有孤怀奈此何。春梦渐随□□□，帝乡自昔白云多。润移蜀纸裁斑管，弹到秦筝倚画戈。一自高文风雨后，高文千载更谁过。
春日曹侍御秋岳斋中社集
作者：宋琬
朝代：清
体裁：古风

燕赵以来多豪侠，荆卿一去田光殁。平原高冢空嶙峋，买丝难绣琅玕骨。当代才人谁第一，曹侯雅与陈思匹。辇下争传谏猎书，雄文不数枚生七。伯仲之间两司马，建安而后风斯下。四座况多江海人，悲歌旁若无人者。清庙朱弦久寂寥，翻因离乱存风雅。对客长吟金叵罗，吴歈齐讴纷浩歌。且复凭阑望八荒，西轩烛灭飞鸿过。抽毫握椠云霞起，珠玑错落含宫徵。醉后堪思白氎巾，狂来欲碎乌皮几。余也栖迟燕市中，蹇驴蹩躠忘春风。羊陟门前未敢哭，宁戚辕下谁为容。祇今早夜怀苦心，所嗟落落无知音。感君意气如霜雪，论交杵臼情何深。箜篌柱急杯数倾，起视银河低玉绳。蜾裸螟蛉之二虫，仰天笑尔徒营营。
春日曹侍御秋岳斋中社集
作者：宋琬
朝代：清
体裁：五言律诗

绮树莺犹蛰，幽斋花正繁。风烟嘶代马，宾客似梁园。白雁愁边尽，青山雨后尊。邺中冠盖集，吾道至今存。
春日曹侍御秋岳斋中社集
作者：宋琬
朝代：清
体裁：古风

飘风振修翮，巨壑寡纤鳞。下士怀蓬蒿，栖若田间鹑。京洛盛才彦，珥貂皆俊民。王路廓以清，朱凤歘然臻。金张初列第，崔蔡方卜邻。哲人会休浣，为乐惜良辰。清商扬素徽，天采乱华茵。置酒临广衢，逍遥跂长津。日晏青门道，柴车何辚辚。健儿射猎归，割鲜染朱轮。惊沙莽的皪，栝柏斧作薪。我心怀悱恻，太息难重陈。沉思渺难理，感慨非一伦。常恐年运往，奄忽随飙尘。阳乌厉归翼，矫矫安能驯。庶以瑶华音，慰此长苦辛。
春日田家·其一
作者：宋琬
朝代：清
体裁：七言绝句

白石青沙接草亭，槿篱疏密柳青青。閒来散帙凭乌几，自写龟蒙耒耜经。
春日田家·其二
作者：宋琬
朝代：清
体裁：七言绝句

野田黄雀自为群，山叟相过话旧闻。夜半饭牛呼妇起，明朝种树是春分。
是日闻一足禅师示寂之信
作者：宋琬
朝代：清
体裁：七言绝句

广陵曾听演三车，叹我迷津未有涯。此日西归人尽见，手提只履上莲花。
晓渡齐河
作者：宋琬
朝代：清
体裁：五言律诗

残月平沙外，孤航蔓草间。雨添一寸水，云幻几重山。小市鱼盐气，寒江鹤鹭班。柴荆犹可问，何日赋閒閒。
晓雨和王胥庭
作者：宋琬
朝代：清
体裁：五言律诗

鹳鹭相招起，凭阑独浩歌。雨声犹带梦，山色欲成波。鸟爱翻红药，人堪佩绿萝。干戈频解缆，无术奈愁何。
晤张允修孝廉于天坛道上
作者：宋琬
朝代：清
体裁：七言律诗

相看讶道是还非，立马郊坛向夕晖。乱后逢人羞说剑，年来何事不沾衣。青衫久谢吹箫侣，华发常教明镜违。握手自怜如梦寐，那堪又逐塞鸿归。
晤石溪禅师于祖堂喜而有赠
作者：宋琬
朝代：清
体裁：古风

箯舆陟危椒，杉篁密难度。相将倚轻策，天阙在回顾。苍茫但烟霭，不复辨来路。倏闻钟梵声，肃然脱双屦。瞻兹大法堂，天花粲如雨。碑勒赤乌朝，松留天监树。兴亡渺千载，炉香方一炷。大师据绳床，音仪俨童孺。维摩病起时，天人齐了悟。嗟余逢世难，悲悯问其故。回首百虑错，六州岂能铸。如彼远行贾，扬帆值狂飓。幸免饲蛟龙，心魂长恐怖。未割区中缘，矧乃年齿暮。充盘剥鲜笋，篝灯煮霜芋。永顾毕馀生，结茅于此住。
晤赵伯浚于山中
作者：宋琬
朝代：清
体裁：七言律诗

举世何如尔独醒，数航涕泪慰飘零。似从泽畔逢渔父，未许人间识客星。岂必嵩庐方避地，可知鲁壁有传经。他年莫遣移文出，便结茅斋倚翠屏。
晨星叹
作者：宋琬
朝代：清
体裁：古风

先帝四载策进士，制科再举由中旨。偕对含元三百人，于今落落晨星耳。岳侯早启山公事，臣心一片寒如水。东南竹箭会稽良，谷侯一顾无遗美。斥鴳因风附雕鹗，官忝行台未为薄。何期同室产鸱枭，告密投章如戏谑。羲轮那复照孤葵，赫怒天威遭束缚。罗织经中成贝锦，例竟门前愁鼎镬。自从系械两经春，面目黧瘦疑非人。昼苦喧嚣夜愁寂，幽风习习吹青燐。一朝谷侯亦来此，不敢详问防者嗔。窃闻构谗亦其族，魑魅相思良有因。岳侯胡为暂迁斥，一眚倏尔嗟同厄。大火方中气郁蒸，破屋危檐何逼迮。愁雨兼旬陆海倾，床下水流声泎泎。甑产游鱼灶绝烟，枕簟生衣足无屐。室迩人遐限沮洳，跬步何由吐肝鬲。古墙骤塌无人封，谷也暂得相过从。裸袒围棋发狂啸，共饱鲑菜传飧饔。蹇驴借得不复辔，同访岳侯临暮舂。斯须立谈惊且悸，浑疑绝域忽重逢。曲江昔日同游衍，走马联镳雅相善。威凤摧颓在鸡笯，土作匡床泪洗面。韎韐老兵立我侧，译罢相看三叹息。夜如何其夜已阑，起视晨星泪沾臆。
曲水庵寓居次赵韫退韵·其一
作者：宋琬
朝代：清
体裁：五言律诗

野塘穿竹入，渔艇未全知。塔影孤云际，钟声暮雨时。草虫吟砌早，溪鸟破烟迟。邻叟偶相值，翛然蓑笠期。
曲水庵寓居次赵韫退韵·其三
作者：宋琬
朝代：清
体裁：五言律诗

好友每偕卧，幽溪快独寻。归云迷远棹，纤月出疏林。阶下鸬鹚宿，床前络纬吟。北高峰可望，向夕礼钟音。
曲水庵寓居次赵韫退韵·其二
作者：宋琬
朝代：清
体裁：五言律诗

葭菼苍茫甚，澄波起夕凉。汀烟移树色，佛火入山光。曲岸回舟远，微风引磬长。相将缚芒屦，看竹白云房。
曲水庵寓居次赵韫退韵·其四
作者：宋琬
朝代：清
体裁：五言律诗

干戈妨道路，浦溆暂邅回。僧斸黄精返，人随白鸟来。饭鱼荷沼乱，看月竹屏开。叹息淹留久，衣襟满绿苔。
曹秋岳园亭·其一
作者：宋琬
朝代：清
体裁：五言律诗

忆共南皮宴，维舟问习池。鸟声随雨变，花信度风迟。溪涨平桥隐，烟深怪石危。竹间书姓字，莫遣塞垣知。
曹秋岳园亭·其三
作者：宋琬
朝代：清
体裁：五言律诗

鸳湖非不美，弥望少青山。及到林塘内，翻疑岩壑间。桐根穿罅出，竹笋负泥斑。渐喜园丁熟，柴扉不上关。
曹秋岳园亭·其二
作者：宋琬
朝代：清
体裁：五言律诗

步屧及佳辰，苔荒屐齿新。孤亭因月设，四壁出云真。松老如高士，鸥閒当主人。忽闻清磬发，晚梵在东邻。
曹秋岳园亭·其四
作者：宋琬
朝代：清
体裁：五言律诗

幽槛俯盘涡，虚廊挂女萝。翠禽巢卧柳，苍鼠落高柯。芳草雪中浅，夕阳松际多。自怜为客久，又赋早梅歌。
曹秋岳斋中社集
作者：宋琬
朝代：清
体裁：七言排律

羁心常怯雁归前，日日新丰醉十千。嘉客还吟丛桂树，芳樽况值落梅天。朱阑浅系青骢辔，翠幕高张锦瑟弦。新草乍迷韦曲路，游丝未改御沟烟。歌钟久谢平阳馆，鼙鼓遥悲天宝年。讵有江湖容皂帽，难将妻子入蓝田。陆机赴洛心元壮，王粲怀秦事可怜。千里厌闻猱玃啸，三春怯对鹭鸥眠。园陵寂寞西京后，词赋峥嵘北斗边。佩去空滋九畹蕙，时移犹贵五铢钱。青袍白马看如练，秾李夭桃争欲然。燕市祇今徵骏骨，豫章何日斸龙泉。飞扬戏插镤�箭，摇落身如舴艋船。柳叶好随羌笛发，月华似待早莺圆。挥鞭醉指铜驼陌，秉烛同窥石室编。愧我蒯缑安足定，姓名聊借郢中传。
月下闻歌
作者：宋琬
朝代：清
体裁：七言绝句

城头觱篥文姬拍，灯下刀镮敕勒歌。自是愁人听不得，却嫌今夜月明多。
月夜张华平赵次公张苍伯小集蘋园
作者：宋琬
朝代：清
体裁：五言律诗

平生多所负，不独为青山。明月一樽酒，主人千里还。孤琴鸿雁外，残雪薜萝间。岁宴真萧瑟，因君且闭关。
月夜张华平赵次公张苍伯小集蘋园
作者：宋琬
朝代：清
体裁：五言律诗

平生多所负，不独为青山。明月一樽酒，主人千里还。孤琴鸿雁外，残雪薜萝间。岁晏真萧瑟，因君且闭关。
月夜诸子小集蘋园
作者：宋琬
朝代：清
体裁：七言律诗

犹是沧州一钓徒，天寒樽酒坐焚枯。登台月与飞鸿起，对雪人如白鹤孤。邺下诸贤还老健，平原高馆日荒芜。朱弦况有能琴客，如此愁心何可无。
朱陈村
作者：宋琬
朝代：清
体裁：七言绝句

婚嫁千家共一区，朱陈风俗似黄虞。痴儿欲聘西家女，肯许新来外姓无。
李镜月太夫人寿
作者：宋琬
朝代：清
体裁：五言排律

白也真吾友，论交燕市前。世家洵不忝，寿母更堪传。黄鹄吟何早，苍筠晚愈坚。教从怀橘日，恩忆断葱年。手制芙蓉服，心通水月禅。盈阶看玉树，半偈礼金仙。素魄秋方皎，斑衣帨正悬。白云王母颂，青雀孝廉船。何日登堂拜，吹笙机杼边。
李镜月归自粤东以罗浮画卷索题兼贻端砚念珠赋谢·其一
作者：宋琬
朝代：清
体裁：七言律诗

才自匡庐览翠微，烟霞犹在薜萝衣。一双草屩杳何处，万里蒲帆今始归。曾拂珊瑚临瘴海，亲随猿鸟到岩扉。当年禽向深相许，五岳蹉跎愿已违。
李镜月归自粤东以罗浮画卷索题兼贻端砚念珠赋谢·其二
作者：宋琬
朝代：清
体裁：七言律诗

廿四桥边喜见君，挑灯终夜话奇闻。快游恨未穿青霭，归橐真堪赠白云。短发相期寻物外，长镵从此谢人群。多君远道亲携得，拂拭惊看五色文。
杜祠饮归留别欧阳介庵
作者：宋琬
朝代：清
体裁：七言律诗

边城杨柳倍依依，客子登临惜落晖。霜雪怜余衰鬓早，云山知尔吏情违。双柑载酒看花去，五夜听泉冒雨归。珍重此游难再得，莫教芜笛湿征衣。
杜鹃花
作者：宋琬
朝代：清
体裁：七言绝句

望帝乘云去不还，杜鹃啼处血斑斑。桃花尚恨无颜色，深注胭脂染碧山。
来悦楼歌为吴伯成明府作
作者：宋琬
朝代：清
体裁：古风

吴侯卓荦古无亚，彩笔纵横复能射。翁归夙兼文武才，烹鲜小试龙山下。共道河阳借寇恂，伫看北阙徵黄霸。政成无事印床间，散帙燔香自多暇。直置衙斋古丽谯，上雨旁风画栋挠。公曰改之民子来，崔巍杰阁凌云霄。父老纵观叹且喜，远从百里负儿曹。兕觥旨酒介寿毕，我侯赐酺醉香醪。四野虽肥令君瘦，露冕行春憩清昼。桴鼓无惊农宴眠，讼庭绝迹忘争斗。卧看绣拱出云祥，坐对绮窗横列宿。珠履三千倒玉樽，金壶十二传银漏。斯楼下瞰芙蓉湖，陆羽之泉天下无。解带登临聊骋望，烟霞出没峰峦纡。频年大有不胜书，吏人那复烦追呼。安得当时顾虎头，四壁画绘豳风图。昭代方行久任法，愿公且缓朝天凫。君不见汉贾综，民间生子以为父。由来循吏多遗迹，蔽芾勿剪甘棠树。素榜银钩手自书，康熙丙午某所作。盛事风流百世传，徐州黄楼何足数。扁舟欲去且徘徊，他日重来为君赋。
杨尧叟过访余以他事不果晤赋此谢之
作者：宋琬
朝代：清
体裁：五言律诗

偃蹇江湖上，萧条久索居。自知关吏拙，敢与故人疏。杨柳啼乌夜，梅花归雁初。何如燕市里，尊酒共春蔬。
林和靖墓
作者：宋琬
朝代：清
体裁：五言律诗

寂寞孤山冢，烟霞莽自封。党能逃庆历，道不愧林宗。香萼宜为殉，仙禽未可踪。君看六陵树，石马卧寒松。
柬曹秋岳侍御
作者：宋琬
朝代：清
体裁：七言律诗

宪府青骢旧有名，金茎孤擢露华清。知君不倚弹冠贵，顾我何堪倒屐迎。公子愁来吟七启，词人乱后赋西京。敝裘恨逐东风老，适越游燕总未成。
柬胡湘孙·其一
作者：宋琬
朝代：清
体裁：七言绝句

张翰思归归尚迟，莼鲈相待又愆期。秋风为我留君住，作看西山红叶诗。
柬胡湘孙·其二
作者：宋琬
朝代：清
体裁：七言绝句

清绝钱郎玉不如，白云归卧食无鱼。鹔鹴更为文君典，那不教君萧寺居。
柬赠既庭宗弟方举孝廉
作者：宋琬
朝代：清
体裁：古风

炎方有奇树，其名曰交让。荣悴相因依，霜雪宁殊状。吾宗盛才杰，伊人实俶傥。怀古发奇书，英词振高唱。吴门有顾雍，汝南得应玚。畴昔结绸缪，托意青霞上。吹箫弄白云，乘月凌孤嶂。胜游缅虎丘，幽期阻雁宕。曰余婴祸罗，微躬忝厚谤。淄渑谁见明，廷尉未奏当。射影蜮偏工，樊笼雉不王。穷愁勉著书，诗成辄覆酱。物理弃衰贱，交情视纤纩。同姓古所敦，此道今孰尚。君来京府辟，逢人问无恙。痛哭荆高楼，两情含悽怆。孔翠在烟霄，羽翮已高飏。赵璧本无双，秦城讵云偿。最哉崇令图，以酬明主贶。葛藟有本根，富贵勿相忘。
栈道平歌为贾胶侯尚书作
作者：宋琬
朝代：清

君不见梁州之谷斜与褒，中有栈道干云霄。仰手可以扪东井，下临长江浩汗汹波涛。大禹胼胝恐未到，帝遣五丁开神皋。巨灵运斧地维坼，然后南通巴蜀西羌髳。蛇盘萦纡六百里，千回万曲缘秋毫。悬车束马弗可以径度，飞腾绝壁愁猿猱。汉家留侯真妇女，烈火一炬嗟徒劳。噫嘻乎！三秦之人困征戍，军书蜂午如猬毛。衔枚荷戈戟，转粟穷脂膏。估客尔何来，万里竞锥刀。须臾失足几千仞，猛虎腹蛇恣贪饕。出险洒酒始相贺，磷磷鬼火闻呼号。泰运开，尚书来，恩如雨露威风雷。一呼集畚锸，再呼伐薪柴。醇醯浇山万夫发，坐看巉岩削尽为平埃。噫嘻乎！益烈山泽四千岁，火攻莫救苍生灾。昔也商旅鱼贯行，今也不忧狼与豺。昔也单车不得上，今也康庄之途足以走连䡨。僰童巴舞贡天府，桃笙賨布输邛崃。歌《豳风》，击土鼓，贾父之来何晚哉！丰功弈弈垂万祀，经济不数韦皋才。中朝衮衣待公补，璇玑在手平泰阶。西望剑阁高崔巍，侧身欲往空徘徊。大书深刻告来世，蛟龙岌嶪磨青崖。金穿石泐陵谷徙，我公之功不与伏波铜柱同尘埋。
栈道平歌为贾胶侯尚书作
作者：宋琬
朝代：清
体裁：古风

君不见梁州之谷斜与褒，中有栈道干云霄。仰手可以扪东井，下临长江浩汗汹波涛。大禹胼胝恐未到，帝遣五丁开神皋。巨灵运斧地维绝，然后南通巴蜀西羌髳。蛇盘萦纡六百里，千回万曲缘秋毫。悬车束马弗可以径度，飞腾绝壁愁猿猱。汉家留侯真妇女，烈火一炬嗟徒劳。噫嘻乎！三秦之人困征戍，军书蜂午如猬毛。衔枚荷戈戟，转粟穷脂膏。估客尔何来，万里竞锥刀。须臾失足几千仞，猛虎蝮蛇恣贪饕。出险酾酒始相贺，燐燐鬼火闻呼号。泰运开，尚书来，恩如雨露威风雷。一呼集畚锸，再呼伐薪柴。醇醯浇山万夫发，坐看巉岩削尽为平埃。噫嘻乎！益烈山泽四千岁，火攻莫救苍生灾。昔也商旅鱼贯行，今也不忧狼与豺。昔也单车不得上，今也康庄之涂可以走连䡨。僰童巴舞贡天府，桃笙賨布输邛崃。歌《豳风》，击土鼓，贾父之来何晚哉。丰功奕奕垂万祀，经济不数韦皋才。中朝衮衣待公补，璿玑在手平泰阶。西望剑阁高崔巍，侧身欲往空徘徊。大书深刻告来世，蛟龙岌嶪磨青崖。金穿石泐陵谷徙，我公之功不与伏波铜柱同尘埋。
梦先仲兄·其一
作者：宋琬
朝代：清
体裁：古风

昭昭此日月，不复照忧窟。嗟我同气人，生死悲汩汩。哲兄处我侧，须眉俨平日。有时拊手歌，忽尔变愁疾。恻恻骨肉言，既寤不能悉。弱女未适人，娇儿方弄笔。死者岂不伤，生者责难毕。魂惊近来事，附书报阿七。痛矣藐诸孤，朱殷血盈膝。短烛灭伊蝛，忧端密如栉。
梦先仲兄·其二
作者：宋琬
朝代：清
体裁：古风

维鸟盖有群，维天盖有斗。蟾兔屡盈亏，兄来月八九。地下网或疏，岂无魑魅守。稍稍行家园，往往共杯酒。鬼神怯忧患，哽咽长掩口。汝弟在罻罗，二亲亦知否。平生顾复心，何以慰左右。再询迷所往，寸心非我有。抚枕一招魂，残星动高柳。
梦江南 其二 湖上早春
作者：宋琬
朝代：清
体裁：词

妆阁外，一带绿杨烟。冶叶倡条今尽矣，春来那得到三眠。何处系郎船。
梦江南 湖上春早二首 其一
作者：宋琬
朝代：清
体裁：词

郎有约，草草画双蛾。行到西陵松柏下，游人争似蜜蜂多。偷眼送春波。
梦江南 湖上春早二首 其二
作者：宋琬
朝代：清

妆阁外，一带绿杨烟。冶叶倡条今尽矣，春来那得到三眠。何处繫郎船。
梦江南·湖上春早二首
作者：宋琬
朝代：清

郎有约，草草画双蛾。行到西陵松柏下，游人争似蜜蜂多。偷眼送春波。妆阁外，一带绿杨烟。冶叶倡条今尽矣，春来那得到三眠。何处繫郎船。
梦沈绎堂太史
作者：宋琬
朝代：清
体裁：七言律诗

秋雁南飞秋未央，病中惊见沈东阳。玉山四照风生坐，角枕三更月满梁。客子江湖偏易老，故人京洛例相忘。寒温甫毕鸡声晓，未校腰围带短长。
梦熏樵谷孙石书索予近诗有山中芳杜近如何之句既寤遂成一首
作者：宋琬
朝代：清
体裁：七言律诗

山中芳杜近如何，伏枕愁闻塞雁过。不分馀生供雀角，最难消受是渔蓑。伤心旅病怜青草，落日乡书隔碧波。燕市已无屠狗辈，悲来谁复和而歌。
检阅故人姜筼筜遗稿泫然有作
作者：宋琬
朝代：清

宿草萋萋几度春，招魂不返大江滨。安知嗣祖非为福，况有要离可作邻。良友心期为楚些，孤儿风貌是吴人。西风似剪吹残烛，三复遗文泪满巾。
次既庭来韵
作者：宋琬
朝代：清
体裁：七言律诗

知君词赋擅才华，珠树琅玕数谢家。殿内即传金凤纸，洛中争识白羊车。月明恨隔桓生笛，岁晏愁闻蔡女笳。况是客怀萧瑟尽，久无清梦到梅花。
武林晤侯赤社·其一
作者：宋琬
朝代：清
体裁：七言律诗

惊沙漫野捲蓬飞，闻道夷门未解围。梁苑才人思朔土，秦川公子未西归。牙签玉轴悲家乘，虎帐龙旌壮国威。十载梦君颜色好，不堪憔悴赋无衣。
武林晤侯赤社·其二
作者：宋琬
朝代：清
体裁：七言律诗

旄丘之葛赋堪哀，欲涤羁愁酒数杯。落日扁舟勾践国，当时走马孝王台。厌闻河朔戈鋋起，亲话淇园竹石菑。知尔穷愁应有作，江湖流寓本多才。
水调歌头·祝查伊璜七十
作者：宋琬
朝代：清
体裁：词

卮酒为君寿，四座请无喧。岁星应是方朔，聊复谪人间。叹息佳人空谷，天遣平章风月，虾菜五湖船。月下雪儿唱，新谱小游仙。泛沧海，窥禹穴，梦邯郸。绿瞳华发，先生骨貌转翛然。放迹烟霞之外，高卧羲皇以上，笑拍葛洪肩。莫向方壶去，少驻一千年。
水调歌头·题《乔松柱石图》为蔡魁吾先生寿
作者：宋琬
朝代：清
体裁：词

谁写翠虹影，腾攫上轻绡。祇应西岳峰顶，仙掌共高标。下有茯苓千岁，阅尽秦封汉代，甲子等昏朝。彷佛度清籁，中夜奏箫韶。荣三秀，擎五粒，势岧峣。龙门岌嶪，穹然东控海门潮。已兆松生腹上，伫起东山安石，玉烛待公调。寿域九州遍，方许访王乔。
水调歌头二首
作者：宋琬
朝代：清

卮酒为酒寿，四座请无暄。岁星应是方朔，聊复谪仙人间。叹息佳人空谷，天遣平章风月，暇菜五湖船。月下雪儿唱，新谱小游仙。泛沧海，窥禹穴，梦邯郸。绿瞳华发，先生骨貌转翛然。放迹烟霞之外，高卧羲皇以上，笑拍葛洪肩。莫向方壶去，少驻一千年。谁写翠虹影，腾攫上轻绡。只应西岳峰顶，仙掌共高标。下有茯苓千岁，阅尽秦封汉代，甲子等昏朝。仿佛度清籁，中夜奏箫韶。荣三秀，擎五粒，势岧峣。龙门岋嶪，穹然东控海门潮。已兆松生腹上，伫起东山安石，玉烛待公调。寿域九州遍，方许访王乔。
水调歌头二首·其一
作者：宋琬
朝代：清

卮酒为酒寿，四座请无暄。岁星应是方朔，聊复谪仙人间。叹息佳人空谷，天遣平章风月，暇菜五湖船。月下雪儿唱，新谱小游仙。泛沧海，窥禹穴，梦邯郸。绿瞳华发，先生骨貌转翛然。放迹烟霞之外，高卧羲皇以上，笑拍葛洪肩。莫向方壶去，少驻一千年。
水调歌头二首·其二
作者：宋琬
朝代：清

谁写翠虹影，腾攫上轻绡。只应西岳峰顶，仙掌共高标。下有茯苓千岁，阅尽秦封汉代，甲子等昏朝。仿佛度清籁，中夜奏箫韶。荣三秀，擎五粒，势岧峣。龙门岋嶪，穹然东控海门潮。已兆松生腹上，伫起东山安石，玉烛待公调。寿域九州遍，方许访王乔。
水阳溪早发
作者：宋琬
朝代：清
体裁：七言绝句

渺渺孤帆挂晓风，江流环合曲如弓。梦魂不识三巴路，只道青山是剡中。
水龙吟·乙巳除日得家报新置木峪山庄慨然有终老之意而赋此
作者：宋琬
朝代：清

几年鼎镬风波赋，初衣菟裘才筑。白云万叠，苍松千笏，清溪一曲。归去来兮，临流设钓，登山驱犊。谢邻翁问讯，丁宁寄语，第一事，多栽竹。人世竟同蕉鹿。梦惊回、黄粱方熟。天公赐与，一邱一壑，数椽茅屋。急办长镵，早营圆笠，乐吾盘谷。笑三闾多事，此身将隐，何劳龟卜。
水龙吟·乙巳除日得家报，新置木峪山庄，慨然有终老之意，喜而赋此
作者：宋琬
朝代：清
体裁：词

几年鼎镬风波，赋初衣、菟裘才筑。白云万叠，苍松千笏，清溪一曲。归去来兮，临流设钓，登山驱犊。谢邻翁问讯，丁宁寄语，第一事、多栽竹。人世竟同蕉鹿。梦惊回、黄粱方熟。天公赐与，一丘一壑，数椽茅屋。急办长镵，早营圆笠，乐吾盘谷。笑三闾多事，此身将隐，何劳龟卜。
汉宫春·哭方尔止
作者：宋琬
朝代：清
体裁：词

吾友方干，果贫如赵壹，赋类相如。平生傲睨成癖，偏爱狂奴。卢龙塞上，践冰霜、曾策疲驴。堪下酒、滦河鲜鲫，君言胜四腮鲈。犹记长干握手，贺更生再世，清泪沾裾。何图此别千载，邻笛愁余。传经有女，问何如、六尺遗孤。肠断处、重开巾笥，未裁刘秣陵书。
汉宫春·哭方尔止
作者：宋琬
朝代：清

吾友方干，果贫如赵壹，赋类相如。平生傲睨成癖，偏爱狂奴。卢龙塞上，践冰霜、曾策疲驴。堪下酒，泺河鲜鲫，君言胜四腮鲈。犹记长干握手，贺更生再世，清泪沾裾。何图此别千载，邻笛愁馀。传经有女，问何如、六尺遗孤。肠断处，重开巾笥，未裁刘秣陵书。
汉宫春·秋日同姜如农给谏散步城隅欧阳公集有真州东园记此其遗址也
作者：宋琬
朝代：清

白露苍烟，忆醉翁椽笔，曾记东园。高台画舫安在，风物依然。重阳近也，觅黄花、共倚危栏。枫林外，澄江如练，寒鸦千点飞翻。颇怪并州旧尹，早蒪鲈梦断，偃卧邱樊。故乡乌衣门巷，衰草荒阡。干戈满地，何从问、盘谷斜川。君笑曰、无如此处，濠梁秋水之间。
汉宫春·秋日同姜如农给谏散步城隅，欧阳公集有《真州东园记》，此其遗址也
作者：宋琬
朝代：清
体裁：词

白露苍烟，忆醉翁椽笔，曾记东园。高台画舫安在，风物依然。重阳近也，觅黄花、共倚危栏。枫林外、澄江如练，寒鸦千点飞翻。颇怪并州旧尹，早莼鲈梦断，偃卧丘樊。故乡乌衣门巷，衰草荒阡。干戈满地，何从问、盘谷斜川。君笑曰、无如此处，濠梁秋水之间。
江上阻风
作者：宋琬
朝代：清
体裁：七言绝句

睡起无聊倚舵楼，瞿唐西望路悠悠。长江巨浪征人泪，一夜西风共白头。
江上阻风
作者：宋琬
朝代：清
体裁：诗

睡起无聊倚舵楼，瞿塘西望路悠悠。长江巨浪征人泪，一夜西风共白头。
江南曲·其一
作者：宋琬
朝代：清
体裁：七言绝句

白蘋吹满莫愁湖，轻雨轻寒乍有无。翡翠帘栊春不捲，数枝杨柳已藏乌。
江南曲·其二
作者：宋琬
朝代：清
体裁：七言绝句

菡萏池塘隔画桥，月明楼上美人箫。十年不到伤心地，梦逐长江来往潮。
汤镬馀年再揽湖山之胜形骸土木颓然自放渊明止酒深愧未能周颙戒肉窃有志焉豁堂大师恻然哀之悯浮生之汩汩辱提诲之谆谆捧诵来篇愯然流涕书之座右一坐卧不敢忘也依韵赋答兼以志愧·其一
作者：宋琬
朝代：清
体裁：七言律诗

蜡屐来登选佛场，数年岐路叹亡羊。溪山共尔成三笑，风俗随人馈五浆。湖上梅花应入梦，洲边杜若为谁芳。导师摩顶深悲悯，贻我良规字字霜。
汤镬馀年再揽湖山之胜形骸土木颓然自放渊明止酒深愧未能周颙戒肉窃有志焉豁堂大师恻然哀之悯浮生之汩汩辱提诲之谆谆捧诵来篇愯然流涕书之座右一坐卧不敢忘也依韵赋答兼以志愧·其二
作者：宋琬
朝代：清
体裁：七言律诗

若爱渊明罢羽觞，自怜结习未能忘。不逢开士施针砭，已分馀生老醉乡。惜别双峰云欲碧，长愁万里蘖仍黄。从来支许交相勉，把臂还期过讲堂。
汾湖行为叶元礼作
作者：宋琬
朝代：清
体裁：古风

往者岁乙酉，避地东南隅。舟行过八尺，居人惊且逋。为言乱兵起，烈火烧姑胥。今朝令箭至，抽丁兼索租。不知何将军，传闻或姓吴。军声雷电疾，后至将尔屠。吁嗟太平后，未识戈与殳。逝将往乐郊，安能怀故都。公等来何方，慎勿登危途。汾湖在咫尺，中有叶大夫。生平重然诺，乡里称顾厨。流离依主人，急往毋踟蹰。借问大夫谁，通籍先人俱。怀中刺甫通，倒屣迎门枢。洒扫所居堂，筦簟罗精粗。上床寝兄弟，庖湢安童奴。酒浆及醯酪，朝夕任所需。累累近百口，不言乡里殊。堂西有精舍，绕砌生高梧。曰予馆其中，偃仰良足娱。惟公有爱女，娇娇神仙姝。乘鸾去何早，碎此明月珠。招魂来碧海，鸟爪同麻姑。香奁委尘土，髣髴馀流苏。纱窗犹窈窕，苔藓侵铜铺。亭亭谢家树，华萼森扶疏。念我苦邪疟，背上书朱符。文裀抱尔出，冰雪凝肌肤。同时客君里，冠盖连交衢。啧啧语大夫，儿也千里驹。东陂盛菡萏，况多菱与蒲。时泛蜻蜓舟，斗酒相招呼。盘餐进紫蟹，玉粒炊雕胡。是年八月中，幕客陈师徒。堂堂鹳鹅阵，白帜纷如荼。铁胫宁足恃，螳臂何其愚。湖水半为赤，曲港漂人颅。旌门谒主帅，跣足沾泥涂。遂得归乡国，虎口脱须臾。南鸿恨疏绝，岁月忽相踰。国恩诚忝窃，世路莽崎呕。顾我山阴道，问答增欷歔。痛哉吾父执，隧道穿狸狐。封胡遏末辈，奄忽归黄垆。渠渠旧阀阅，一炬今为墟。劳人日鞅掌，缺然展生刍。怆然犹子悲，怀抱常区区。朱并尔何人，含沙肆飞诬。天高听则卑，臣罪实无辜。鼠牙倦奔走，仆夫亦云瘏。赖子相过从，沉忧聊暂愉。花晨或命屐，月夜犹操觚。别离近三载，鬑鬑数茎须。依人客真州，犹胜成都垆。古来成令名，往往由茕孤。虽过贾生年，未弃终军繻。努力抗前修，勿为嗟辕驹。浩歌感今昔，欲碎樽前壶。
沁园春 其一 题孙坦夫想想园，二首
作者：宋琬
朝代：清
体裁：词

达者庄生，寓言十九，天地蘧庐。叹世人劳攘，求田问舍，经营惨澹，种柳栽蒲。金谷豪奢，平泉佳胜，鱼鸟楼台总画图。今安在，见雕梁去燕，寒树啼乌。先生晚狎樵渔。早悟却浮生是梦欤。看朱甍画栋，都成泡影，丹丘碧海，随处吾庐。结构徒工，后人诮拙，千顷何须觅木奴。非非想，向羲皇高卧，彭羡为徒。
沁园春 其二 题孙坦夫想想园，二首
作者：宋琬
朝代：清
体裁：词

乌有园林，幻耶真耶，其如墨庄。问陈家结绮，空馀眢井，隋宫锦树，但有垂杨。孝子追思，悲深肯构，杖屦依稀不暂忘。归来些，在阆风之圃，广漠之乡。谁言大壑舟藏。况电马飙车鲜定方。譬生前嗜芰，无忘屈到，没而尸祝，不替庚桑。神所冯依，精魂来往，月榭风轩白石床。真佳话，似桃源鸡犬，未是荒唐。
沁园春 其二 题陈希夷大书寿字为同年张蓼匪祝
作者：宋琬
朝代：清

西岳崚嶒，有仙人高卧，曾跨青牛。见山荪亭畔，苍苔石室，云台观里，素榜银钩。夭矫游龙，蹁跹舞凤，笔阵钟王未可俦。装潢了，向锦堂高挂，第一箕畴。使君文采风流。赋归去来兮尚黑头。羡玉燕开祥，前身昴宿，金貂累叶，家世留侯。甲子初周，须眉未艾，种菊栽松乐事稠。将进酒，唤希夷睡醒，同醉金瓯。
沁园春 题孙坦夫想想园二首 其一
作者：宋琬
朝代：清

达者庄生，寓言十九，天地蘧庐。叹世人劳攘，求田问舍，经营惨澹，种柳栽蒲。金谷豪奢，平泉佳胜，鱼鸟楼台总画图。今安在，见雕梁去燕，寒树啼乌。先生晚狎樵渔。早悟却浮生是梦欤。看朱甍画栋，都成泡影，丹邱碧海，随处吾庐。结构徒工，后人诮拙，千顷何须觅木奴。非非想，向羲皇高卧，彭羡为徒。
沁园春·代髭问答
作者：宋琬
朝代：清
体裁：词

兀坐支颐，童子前来，再拜致词。告先生颊上，荒芜不治，非其种者，锄而去之。鼻垩须斤，眼翳须刮，兰茝当门亦见籽。先生曰，姑徐徐点染，化白为缁。须言君请无疑。念交绝何须口有疵。试数君素友，丹鸡白水，岁寒有几，能比松枝。我独怜卿，卿何弃我，患难周旋不暂离。吾知愧，谢叟诚长者，下榻于兹。
沁园春·代髭问答
作者：宋琬
朝代：清

兀坐支颐，童子前来，再拜致词。告先生颊上，荒芜不治，非其种者，锄而去之。鼻垩须斤，眼翳须刮，兰茝当门亦见耔。先生曰，姑徐徐点染，化白为缁。须言君请无疑。念交绝何须口有疵。试数君素友，丹鸡白水，岁寒有几，能比松枝。我独怜卿，卿何弃我，患难周旋不暂离。吾知愧，谢叟诚长者，下榻于兹。
沁园春·其二
作者：宋琬
朝代：清

乌有园林，幻耶真耶，其如墨庄。问陈家结绮，空余眢井，隋宫锦树，但有垂杨。孝子追思，悲深肯构，杖履依稀不暂忘。归来些，在阆风之圃，广漠之乡。谁言大壑舟藏。况电马飙车鲜定方。譬生前嗜芰，无忘屈到，没而尸祝，不替庚桑。神所凭依，精魂来往，月榭风轩白石床。真佳话，似桃源鸡犬，未是荒唐。
沁园春·同缪湘芷前辈及王仲昭诸子看郭园牡丹
作者：宋琬
朝代：清

惆怅梅花，几日飘零，青子累累。喜盈盈欲笑，洛川游女，亭亭未嫁，溪畔西施。狡狯东君，揉铅搓粉，倾国妆成第一枝。端详处，待绿烟灭后，明月来时。丁宁再拜封姨。向锦石雕栏好护持。羡池边嬿婉，一双燕子，香中眠食，百队蜂儿。座客皆豪，主人拚醉，争看山公倒接䍦。重游数，教柴扉休掩，来往无期。
沁园春·张黄门枚庵招饮郊园，感旧而作
作者：宋琬
朝代：清
体裁：词

把酒花前，俛仰乾坤，犹剩吾曹。忆西清奉引，曾陪汲黯，南冠憔悴，同祭皋陶。谏草空焚，钓竿长把，三径荒芜仲蔚蒿。长安道，叹东门黄犬，几度悲号。于今华发萧萧。但痛饮狂歌兴未消。向莲社参禅，无人能解，醉乡娱老，有脱而逃。白眼看他，飞扬跋扈，蜾裸螟蛉之二豪。三年后，看两家儿子，谁似枚皋。
沁园春·程穆倩六十初度作木兰花慢自寿中借禽虫为喻索题赋此
作者：宋琬
朝代：清

何以觞君，非狷非狂，石户之农。更高怀磊磊，如求旦鸟，孤踪踽踽，号可怜虫。六十平头，自嘲自寿，炙毂雕笼总未工。斯人也，信谐方曼倩，癖似张融。寓言十九朦胧。笑蜾蠃鹪鹩趣不同。看华胥世界，魂游燕国，南柯太守，腹坦槐宫。铜雀崔巍，金貂富贵，乌有先生亡是公。三杯后，任蛮争角左，虱走裈中。
沁园春·程穆倩六十初度，作《木兰花慢》自寿，中借禽虫为喻，索题赋此
作者：宋琬
朝代：清
体裁：词

何以觞君，非狷非狂，石户之农。更高怀磊磊，如求旦鸟，孤踪踽踽，号可怜虫。六十平头，自嘲自寿，炙毂雕龙总未工。斯人也，信谐方曼倩，癖似张融。寓言十九朦胧。笑蜾裸鹪鹩趣不同。看华胥世界，魂游燕国，南柯太守，腹坦槐宫。铜雀崔巍，金貂富贵，乌有先生亡是公。三杯后，任蛮争角左，虱走裈中。
沁园春·诮白髭
作者：宋琬
朝代：清
体裁：词

叹息吾衰，两两三三，霜雪盈颏。怪素丝若练，偷描病态，银茎如戟，硬作愁媒。面目生疏，主人讶客，何所闻而不速来。还防汝，□入宫见妒，朋辈嫌猜。况逢贝锦蚊雷。更颠倒雌黄蛇与虺。叹黑云突起，九阍难叫，青蝇欲吊，只影堪哀。不自我先，不自我后，汝乃乘危利我灾。炎凉态，笑星星髯也，果小人哉。
沁园春·谓白髭
作者：宋琬
朝代：清

叹息吾衰，两两三三，霜雪盈颏。怪素丝若练，偷描病态，银茎如戟，硬作愁媒。面目生疏，主人讶客，何所闻而不速来。还防汝，入宫见妒，朋辈嫌猜。况逢贝锦蚊雷。更颠倒雌黄蛇与虺。叹黑云突起，九阍难叫，青蝇欲吊，只影堪哀。不自我先，不自我后，汝乃乘危得我灾。炎凉态，笑星星髯也，果小人哉。
沁园春·送孙无言归黄山
作者：宋琬
朝代：清
体裁：词

镇日思归，临水登山，云胡不归。羡君诚高士，堪五湖长，予其逋客，愧北山移。结遍贤豪，厌闻歌管，十载扬州梦已非。家何在，有珠帘云海，雪窦烟扉。年年车马逶迟。空折尽隋堤柳几枝。笑故园三径，桂兰频老，层峦万叠，猿鹤长啼。或问先生，笑而不答，待满词人饯别诗。真归矣，任山灵见诮，百罚奚辞。
沁园春·金公调贤而隐于医，有园林竹石之乐，年已逾六，新纳一姬，先生素患头风，作此词嘲之
作者：宋琬
朝代：清
体裁：词

柳暗柴门，苔深竹径，芍药初红。羡烟霞高卧，结庐水曲，鹿麋为伴，避世墙东。女子知名，儿童拍手，笑指韩康药满笼。吾何幸，向绳床丹灶，镇日相从。朝来睡起初慵。恰神女飞来第几峰。看博山炉底，双眠翡翠，绿纱窗外，并蒂芙蓉。我辈钟情，温柔堪老，鹤似精神玉似容。催妆赋，校陈琳檄草，立愈头风。
沁园春·题孙坦夫想想园二首
作者：宋琬
朝代：清

达者庄生，寓言十九，天地蘧庐。叹世人劳攘，求田问舍，经营惨澹，种柳栽蒲。金谷豪奢，平泉佳胜，鱼鸟楼台总画图。今安在，见雕梁去燕，寒树啼乌。先生晚狎樵渔。早悟却浮生是梦欤。看朱甍画栋，都成泡影，丹邱碧海，随处吾庐。结构徒工，后人诮拙，千顷何须觅木奴。非非想，向羲皇高卧，彭羡为徒。乌有园林，幻耶真耶，其如墨庄。问陈家结绮，空余眢井，隋宫锦树，但有垂杨。孝子追思，悲深肯构，杖履依稀不暂忘。归来些，在阆风之圃，广漠之乡。谁言大壑舟藏。况电马飙车鲜定方。譬生前嗜芰，无忘屈到，没而尸祝，不替庚桑。神所凭依，精魂来往，月榭风轩白石床。真佳话，似桃源鸡犬，未是荒唐。
沁园春·题李考叔闻鸡起舞小像
作者：宋琬
朝代：清

有客于□，长剑巍峨，殆奇士欤。忆请缨北阙，曾驰鹿塞，上书幕府，亲历无闾。伏枥兴嗟，投竿空老，三竺桥边有敝庐。杯阑后，任唾壶敲缺，一枕蘧蘧。当年士稚何如。试酹酒荒原吊望诸。叹元龙湖海，徒眠高阁，侯王甲第，懒曳长裾。击筑狂歌，登楼悲愤，变作银钩虿尾书。掀髯笑，倩羊欣白练，挥洒无馀。
沁园春·题李考叔闻鸡起舞小像
作者：宋琬
朝代：清
体裁：词

有客于䰄，长剑巍峨，殆奇士欤。忆请缨北阙，曾驰鹿塞，上书幕府，亲历无闾。伏枥兴嗟，投竿空老，三竺桥边有敝庐。杯阑后，任唾壶敲缺，一枕蘧蘧。当年士稚何如。试酹酒荒原吊望诸。叹元龙湖海，徒眠高阁，侯王甲第，懒曳长裾。击筑狂歌，登楼悲愤，变作银钩虿尾书。掀髯笑，倩羊欣白练，挥洒无馀。
沁园春·题王婿五文小像
作者：宋琬
朝代：清

楚楚五郎，有美清扬，杂佩琼瑛。羡白玉床边，右军坦腹，乌衣巷口，小女提罂。二十年来，居诸荏苒，惊见儿曹项领成。还听得，惹旁人争说，玉润冰清。更怜磊落英英。似遏末封胡旧有名。喜蜡屐重来，同探禹穴，貂裘垂敝，且住吴城。伏枥悲歌，题桥壮志，千里骅骝待一鸣。吾衰矣，赖门楣有客，归老柴荆。
沁园春·题王婿五文小像
作者：宋琬
朝代：清
体裁：词

楚楚王郎，有美清扬，杂佩琼瑛。羡白玉床边，右军坦腹，乌衣巷口，小女提罂。三十年来，居诸荏苒，惊见儿曹项领成。还听得，惹旁人争说，玉润冰清。更怜磊落英英。似遏末封胡旧有名。喜蜡屐重来，同探禹穴，貂裘垂敝，且住吴城。伏枥悲歌，题桥壮志，千里骅骝待一鸣。吾衰矣，赖门楣有客，归老柴荆。
沁园春·题陈其年乌丝词
作者：宋琬
朝代：清
体裁：词

天上张星，游戏人间，我幸见之。羡高阳里第，门才旋马，西园公子，赋必探骊。八斗才华，五陵逸气，齑臼争传绝妙辞。旗亭上，有诸伶按拍，玉笛金徽。奚囊白雪霏霏。信此曲从来和者稀。似秦邮太史，风流旖旎，渭南老子，浑脱雄奇。扬子涛深，洞庭月冷，应有鱼龙骇且飞。观止矣，待曹王敌手，险韵重题。
沁园春·题陈其年乌丝词
作者：宋琬
朝代：清

天上张星，游戏人间，我幸见之。羡高阳里第，门才旋马，西园公子，赋必采骊。八斗才华，五陵逸气，齑臼争传绝妙辞。旗亭上，有诸伶按拍，玉笛金徽。奚囊白雪霏霏。信此曲从来和者稀。似秦邮太史，风流旖旎，渭南老子，浑脱雄奇。扬子涛深，洞庭月冷，应有鱼龙骇且飞。观止矣，待曹王敌手，险韵重题。
沁园春·题陈希夷大书寿字，为同年张蓼匪祝
作者：宋琬
朝代：清
体裁：词

西岳崚嶒，有仙人高卧，曾跨青牛。见山荪亭畔，苍苔石室。云台观里，素榜银钩。夭矫游龙，蹁跹舞凤，笔阵钟王未可俦。装潢了，向锦堂高挂，第一箕畴。使君文采风流。赋归去来兮尚黑头。羡玉燕开祥，前身昴宿。金貂累叶，家世留侯。甲子初周，须眉未艾，种菊栽松乐事稠。将进酒，唤希夷睡醒，同醉金瓯。
沁园春·题陈蛰庵《三一一三图》
作者：宋琬
朝代：清
体裁：词

所谓伊人，玉貌颀然，碧瞳紫髯。羡荷裳蕙带，五陵公子，黄冠葛屦，丈室瞿昙。鹤立仙姿，虎头妙笔，颊上添毫一二三。参同契，任洪崖把臂，弥勒同龛。飘萧素发鬖鬖。似柱下犹龙问老聃。向世出世间，先窥太极，用无用处，椎破连环。形影交忘，画图三昧，白板枯禅不待参。从君老，愿担簦五岳，结制精蓝。
沁园春·题陈蛰庵三一一三图
作者：宋琬
朝代：清

所谓伊人，玉貌颀然，碧瞳紫髯。羡荷裳蕙带，五陵公子，黄冠葛屦，丈室瞿昙。鹤立仙姿，虎头妙笔，颊上添毫一二三。参同契，任洪崖把臂，弥勒同龛。飘萧素发鬖鬖。似柱下犹龙问老聃。向世出世闲，先窥太极，用无用处，椎破连环。形影交忘，画图三昩，白板枯禅不待参。从君老，愿担簦五岳，结制精蓝。
沈公抑寿诗
作者：宋琬
朝代：清
体裁：七言律诗

曾醉君家八咏楼，美人中夜擘箜篌。梁间曙色尘犹绕，座上横波翠欲流。结客先投青玉案，看山不厌白蘋洲。枫林处处堪乘兴，蜡屐相从汗漫游。
泊舟夷陵作
作者：宋琬
朝代：清

百丈挽孤舟，譬诸御劲敌。黄头运长篙，森然列矛戟。伐鼓以为节，进止有成画。喧呼殷雷霆，鱼龙应辟易。草间觅微路，蜿蜒入山脊。蜀儿夸身手，攀缘类蜥蜴。乘风张素帆，眩目失青壁。蒙茸岩际花，斑驳沙边石。小市闻鱼腥，近郊留虎迹。夷陵楚西门，历年困兵革。黄牛未百里，江流疾如射。云岑莽亏蔽，波涛相委积。芜没明妃村，苍凉屈原宅。景物足留连，畏此简书迫。浩歌对鸥鸟，俯仰悲行役。
泊舟夷陵作
作者：宋琬
朝代：清
体裁：古风

百丈挽孤舟，譬诸禦勍敌。黄头运长篙，森然列矛戟。伐鼓以为节，进止有成画。喧呼殷雷霆，鱼龙应辟易。草间觅微路，蜿蜒入山脊。蜀儿誇身手，攀缘类蜥蜴。乘风张素帆，眩目失青壁。蒙茸岩际花，斑驳沙边石。小市闻鱼腥，近郊留虎迹。夷陵楚西门，历年困兵革。黄牛未百里，江流疾如射。云岑莽亏蔽，波涛相委积。芜没明妃村，苍凉屈原宅。景物足流连，畏此简书迫。浩歌对鸥鸟，俯仰悲行役。
泾水清为张燮友明府作
作者：宋琬
朝代：清
体裁：五言律诗

一石泾河水，由来五斗泥。如何清似玉，复道碧如藜。禾黍周原沃，风沙汉畤迷。使君真不染，琴鹤正新携。
泾阳张生过予受诗会有汉南维扬之游赋此为别
作者：宋琬
朝代：清
体裁：五言排律

一为秦塞客，风雅道全疏。下榻聊因汝，论诗实起予。酒怜无白堕，赋喜颂黄初。吾道澹而久，其人静有馀。看山常负笈，破产为藏书。鸳瓦隗嚣里，龟文太昊墟。登临多感慨，怀抱独欷歔。讵肯弹冯铗，由来哭阮车。自怜门寂寂，真愧屋渠渠。桂树淮南舫，梅花坝上驴。裹粮寻二华，鼓枻吊三闾。念此关山别，清樽为尔虚。
济上晤堵芬木明府赋诗为别
作者：宋琬
朝代：清
体裁：七言律诗

三年羁束已成翁，泽畔逢君感慨同。岂有故人怜范叔，能知才子属吴公。青山家在堪招隐，白雪吟成足愈风。我到春申幽涧里，烹泉相忆月华中。
浣溪沙 其二 芳草
作者：宋琬
朝代：清

乍暖犹寒二月天。玉楼长抱博山眠。沈香火冷少人添。残雪才消春鸟哢，画阑干外草芊绵。几时青得到郎边。
浣溪沙 其二 题余澹心五十小像
作者：宋琬
朝代：清
体裁：词

白发平头五十人。洪厓拍手笑相亲。会须骑鹤访三神。为爱烟波来甪里，肯将名姓谒平津。莫釐峰下且垂纶。
浣溪沙 题余澹心五十小像四首 其一
作者：宋琬
朝代：清
体裁：词

白发平头五十人。依然居士净名身。盟鸥狎鹭有谁嗔。伯玉行年非已断，少陵垂老懒逾真。冶城花月乐千春。
浣溪沙 题余澹心五十小像四首 其二
作者：宋琬
朝代：清

白发平头五十人。洪厓拍手笑相亲。会须骑鹤访三神。为爱烟波来角里，肯将名姓谒平津。莫釐峰下且垂纶。
浣溪沙·其三
作者：宋琬
朝代：清
体裁：词

白发平头五十人。布衣曾未染京尘。往来求仲不嫌频。斗鸭栏边芳草合，凤凰台畔柳条春。批风抹月葛天民。
浣溪沙·其四
作者：宋琬
朝代：清
体裁：词

白发平头五十人。疏狂聊以乐天真。四时佳气在君身。桃叶渡头双桨在，樵青歌罢调方新。为君满引莫逡巡。
浣溪沙·芳草
作者：宋琬
朝代：清
体裁：词

乍暖犹寒二月天。玉楼长抱博山眠。沉香火冷少人添。残雪才消春鸟哢，画阑干外草芊绵。几时青得到郎边。
浣溪沙·题余澹心五十小像四首
作者：宋琬
朝代：清

白发平头五十人。依然居士净名身。盟鸥狎鹭有谁嗔。伯玉行年非已断，少陵垂老懒逾真。冶城花月乐千春。白发平头五十人。洪厓拍手笑相亲。会须骑鹤访三神。为爱烟波来角里，肯将名姓谒平津。莫釐峰下且垂纶。白发平头五十人。布衣曾未染京尘。往来求仲不嫌频。斗鸭栏边芳草合，凤凰台畔柳条春。批风抹月葛天民。白发平头五十人。疏狂聊以乐天真。四时佳气在君身。桃叶渡头双桨在，樵青歌罢调方新。为君满引莫逡巡。
浪淘沙
作者：宋琬
朝代：清

何处可销愁？乡是温柔。梦为蝴蝶入西楼。生怕玉人珊枕上，带怒佯羞。残月挂帘钩，被冷香篝。笑看织女与牵牛。脉脉银河才咫尺，不驾轻舟。
浪淘沙·无题
作者：宋琬
朝代：清
体裁：词

何处可销愁。乡是温柔。梦为蝴蝶入西楼。生怕玉人珊枕上，带怒佯羞。残月挂帘钩。被冷香篝。笑看织女与牵牛。脉脉银河才咫尺，不驾轻舟。
浪淘沙·昭君套
作者：宋琬
朝代：清

宜伴铁兜牟。却在妆楼。文姬遗制尚风流。扶上云鬟频熨贴，紫玉搔头。临镜转含羞。笑展双眸。起来呵手戏藏□。密语檀郎低附耳，底是温柔。
浪淘沙·昭君套
作者：宋琬
朝代：清
体裁：词

宜伴铁兜牟。却在妆楼。文姬遗制尚风流。扶上云鬟频熨贴，紫玉搔头。临镜转含羞。笑展双眸。起来呵手戏藏阄。密语檀郎低附耳，底是温柔。
浪淘沙·杨子中流望金山北面
作者：宋琬
朝代：清
体裁：词

谁削玉嶙峋。千尺云根。蛟龙深护海西门。金碧楼台青黛树，小李将军。雁影落纷纷。唤起江豚。钟声两岸客边闻。登陟不如遥望好，倒影斜曛。
浪淘沙·湖上三舟图成寄执玉奉常西樵吏部
作者：宋琬
朝代：清
体裁：词

何处觅星槎。且住为佳。张融岸上屋堪赊。同在白鸥乡里宿，迭作邻家。有约看朝霞。每到栖鸦。南屏寺外藕初花。荡桨归来惊宿鹭，触破窗纱。
浪淘沙·秋旅
作者：宋琬
朝代：清

风雨十分骄。怒似江潮。愁来我欲睡乡逃。促织多言偏不允，枕畔叨叨。强半客僧寮。琴剑萧条。一枝难稳愧鹪鹩。来岁西窗须记取，莫种芭蕉。
润州喜晤赵赤霞
作者：宋琬
朝代：清
体裁：七言律诗

十年聚散如零雨，尚忆旗亭旧酒垆。屈指弟昆双鬓短，侧身天地一舟孤。高楼夜啸鱼龙起，广泽春寒雁鹜呼。抚剑欲歌还欲舞，壮怀激宕讵能无。
清平乐·春怨
作者：宋琬
朝代：清
体裁：词

杨花飞雪。荡子心肠铁。恨煞嫦娥圆复缺。不管人间离别。怕簪碧玉搔头。妆成懒下朱楼。楼上衔泥双燕，呢喃似替人愁。
清平乐·春怨
作者：宋琬
朝代：清

杨花飞雪，荡子心肠铁。恨杀嫦娥圆复缺。不管人间离别。怕簪碧玉搔头。妆成懒下朱楼。楼上衔泥双燕，呢喃似替人愁。
清平乐·辇上故人有为予劝驾者作此词谢之
作者：宋琬
朝代：清

鼠肝虫臂。总是君王赐。一曲狂歌千日醉。管领鸥班鹭队。故人天上吹嘘。劝予重整簪裾。只恐山中毛颖，于今老不中书。
清平乐·辇上故人有为予劝驾者，作此词谢之
作者：宋琬
朝代：清
体裁：词

鼠肝虫臂。总是君王赐。一曲狂歌千日醉。管领鸥班鹭队。故人天上吹嘘。劝予重整簪裾。只恐中山毛颖，于今老不中书。
清明日孙介黄吏部招同赵韫退常博分韵
作者：宋琬
朝代：清
体裁：古风

玉衡指东陆，百卉繁以滋。泽兰被广薄，菉藻散华池。仓庚语犹涩，卷耳纷已披。啸侣未易谐，良辰方及兹。虚堂絙瑶瑟，左右陈尊彝。徘徊望双阙，宫雉郁参差。班马呼其群，日夕清笳吹。明月足感人，矧伊怀轻飔。侧想钟陵晏，宛彼清江湄。朱楼夹回沼，翠筱相因依。复此山公酌，接䍦归倒持。俛仰若崇朝，青曦已载移。余发如枯桑，安比垂柳丝。朝为燕雀翔，暮与黄鹄随。怆矣远游子，时畏春风欺。
清水道中
作者：宋琬
朝代：清

陇阪高无极，清秋望更赊。石林千叠水，板屋几人家。古驿羊酥饭，空山燕麦花。停骖问耆旧，井税说频加。
渔家词
作者：宋琬
朝代：清
体裁：古风

南阳之南峄山北，男子不耕女不织。伐芦作屋沮洳间，天遣鱼虾为稼穑。少妇能操舴艋舟，生儿酷似鸬鹚黑。今秋无雨湖水涸，大鱼乾死鲦鳅弱。估客不来贱若泥，租吏到门势欲缚。烹鱼酌酒幸无怒，泣向前村卖网罟。
渡黄河·其一
作者：宋琬
朝代：清
体裁：诗

倒泻银河事有无，掀天浊浪只须臾。人间更有风涛险，翻说黄河是畏途。
渡黄河·其三
作者：宋琬
朝代：清
体裁：七言绝句

半世行藏敢问天，身如百丈往来牵。旁人代我思前事，曾共骊龙夜夜眠。
渡黄河·其二
作者：宋琬
朝代：清
体裁：七言绝句

挂席萧萧正北风，邮签已过吕梁东。滴将双泪归沧海，应比鲛人珠更红。
渡黄河·其四
作者：宋琬
朝代：清
体裁：七言绝句

一下龙门过陕州，滔滔无尽古今愁。寄言精卫休填海，须向昆崙塞上流。
游钓台作
作者：宋琬
朝代：清
体裁：古风

未雨山如醉，既雨山如醒。遥遥水云间，苍翠无时定。我携筇竹根，扪萝践危磴。平穿鸥鹭群，幽造鹿麋径。高峰矗层霄，突兀有馀劲。鸣榔潭底摇，吹箫谷中应。僧房水鸟栖，松际孤烟凝。薄暮且投纶，阑干醉复凭。
湖上喜晤卢长华世兄
作者：宋琬
朝代：清
体裁：七言律诗

江城高卧雨萧萧，有客来过慰寂寥。握手湖山供偃蹇，侧身天地叹飘摇。扁舟触雨携双橘，棋局开轩见六桥。闻道夷门堪避地，杖藜采药欲相招。
湖上晤王子侧孝廉有赠
作者：宋琬
朝代：清
体裁：七言律诗

乡曲翩翩马少游，月明燕市共登楼。别来泪向鸰原满，到日江涵雁影秋。去国祢生怀半刺，浮家陶岘失三舟。西泠松柏今无恙，载酒何当问莫愁。
湖上晤邓元昭年兄
作者：宋琬
朝代：清
体裁：七言律诗

汝从陇阪赋初衣，万里冥鸿弋者稀。泽雉未堪频触网，江鸥相狎渐忘机。埋忧五岳无深壤，招隐三山有钓矶。屈指交游堪涕泪，烛花频剪晓星微。
湖上杂诗·其一
作者：宋琬
朝代：清
体裁：五言律诗

鼙鼓今何地，翻疑此不闻。愁看三竺月，空忆二劳云。斸笋淩晨起，弹棋到夜分。野鸥何意绪，亦似惜离群。
湖上杂诗·其七
作者：宋琬
朝代：清
体裁：五言律诗

举室仍淹泊，相看月又弦。隔溪通仆语，傍树起人烟。似欲忘蓬径，凭谁乞酒钱。小舟来往熟，不复用长年。
湖上杂诗·其三
作者：宋琬
朝代：清
体裁：五言律诗

山色南屏好，空濛半有无。曲塘容舴艋，衰柳卧鹈鹕。云起千峰乱，天晴一塔孤。兴来思远眺，羌笛满西湖。
湖上杂诗·其九
作者：宋琬
朝代：清
体裁：五言律诗

生趣飘摇尽，天涯涕泪侵。寒鸥分晓梦，荒草蔓归心。散发晞桐露，移书就竹阴。杨梅微雨后，攀摘到幽林。
湖上杂诗·其二
作者：宋琬
朝代：清
体裁：五言律诗

古寺荒荒雨，羁心竟若何。音书天外断，骨肉梦中多。有地容樵牧，无家问薜萝。馀生安可料，假寐尚无吪。
湖上杂诗·其五
作者：宋琬
朝代：清
体裁：五言律诗

故国存良友，多应赋采蓝。无书通楚北，有客滞周南。欲隐还垂钓，将归必结庵。生平戎马后，不敢恨江潭。
湖上杂诗·其八
作者：宋琬
朝代：清
体裁：五言律诗

长夜多萧瑟，檐铃与佛灯。归人从鸟路，落日在渔罾。石榻留云宿，烟峦少客登。有谁问名姓，天外一孤僧。
湖上杂诗·其六
作者：宋琬
朝代：清
体裁：五言律诗

小阁横塘接，盈盈一野航。花边归浣女，竹外出渔榔。云水常萧瑟，蒹葭自渺茫。不因飘泊甚，此地亦沧浪。
湖上杂诗·其十
作者：宋琬
朝代：清
体裁：五言律诗

旧里蓬蒿遍，他乡道路违。正愁闻鹭语，久客羡鸦归。老仆分饘粥，山僧贷葛衣。所怀无一就，深觉负鱼矶。
湖上杂诗·其四
作者：宋琬
朝代：清
体裁：五言律诗

地僻人宜懒，溪深僧亦愚。所亲惟敝屦，多累是残书。卷幔容栖鸟，閒阶欲上鱼。客来城市里，战伐近何如。
湖亭·其一
作者：宋琬
朝代：清
体裁：五言律诗

兰若城边寺，蒹葭水际亭。数椽留劫火，千树覆寒汀。明月羌村笛，秋风佛阁铃。频来真不厌，徙倚暮山青。
湖亭·其二
作者：宋琬
朝代：清
体裁：五言律诗

移柳才盈把，栽荷不满篝。长条堪系马，新叶恰藏鸥。近拜兼官俸，能添一叶舟。凭轩聊假寐，且缓梦沧洲。
湖舟同诸子送孙喈公之闽中是夜宿笑隐庵分赋二首·其一
作者：宋琬
朝代：清
体裁：七言律诗

湖光不厌扣舷频，况送扁舟指剑津。黄鸟偏催游子泪，青山能学美人颦。繁弦急管春方尽，翠黛明霞晚更真。谁道支公忘色相，骊歌一曲转伤神。
湖舟同诸子送孙喈公之闽中是夜宿笑隐庵分赋二首·其二
作者：宋琬
朝代：清
体裁：七言律诗

绿鬟白苧木兰船，忆在山阴脩禊年。襆被未听菡萏雨，布帆去趁荔枝天。清歌半为周郎误，密坐还因赵女偏。君到武夷明月夜，登临须寄远游篇。
湘灵馆试不与颇伤羁旅赋此解之
作者：宋琬
朝代：清
体裁：七言律诗

冻云残雪满燕关，遥夜思君起坐间。岁暮一身还北寺，病中何日见西山。古人自爱沧浪曲，才子宁须供奉班。我似文牺曾被绣，愁来方羡野鸥閒。
滟滪堆
作者：宋琬
朝代：清
体裁：五言律诗

江山天设险，锁钥尔当关。霸业兴亡速，舟航上下艰。孤城连白帝，千里控乌蛮。戎马堪流涕，哀鸿几处还。
满庭芳
作者：宋琬
朝代：清

圃号秋霞，人如琼榭，新来鹤发鬖鬖。华封人祝，惟尔一身兼。佳气充闾瑞霭，石麟降蓬矢新添。孙枝好，荀龙有八，薛凤又成三。华堂临曲水，阶翻红药，杯映银蟾。更高烧桦烛，低按鶤弦，此日书祥太史，报君家象纬频占。分汤饼，花前起舞，词客老江淹。
满庭芳·贺汪于梧举第十一孙
作者：宋琬
朝代：清
体裁：词

圃号秋霞，人如琼树，新来鹤发鬖鬖。华封人祝，惟尔一身兼。佳气充闾瑞霭，石麟降、蓬矢新添。孙枝好，荀龙有八，薛凤又成三。华堂临曲水，阶翻红药，杯映银蟾。更高烧华烛，低按鹍弦。此日书祥太史，报君家、象纬频占。分汤饼，花前起舞，词客老江淹。
满江红 其一 李方山归自滇中，喜而有赠
作者：宋琬
朝代：清
体裁：词

西子湖边，送君日、杨花飞雪。一万里、蛮烟瘴雨，朱门空谒。雁字不传滇海路，芦花正映清溪月。向莫愁、村畔话离愁，真奇绝。磨盾志，空悲咽。题柱愿，难消歇。惜白头成错，六州之铁。乡里儿童偏面冷，丈夫拓落因肠热。取囊中、诗卷共青萍，灯前阅。
满江红 其一 王西樵客游武林曹顾庵赋词志喜属予和之
作者：宋琬
朝代：清

花落钱塘，江流阔、潮痕初涨。问足下、何由至此，布帆无恙。倏尔波涛如梦里，跫然屐齿来天上。恰湘湖、蒪菜十分肥，为君饷。西湖畔，春波漾。疏柳外，归樵唱。有青油画舫，鸟程佳酿。风暖遥传灵隐磬，天晴急策韬光杖。倚危栏、百尺看银塘，龙蛇状。
满江红 其一 赠赵千门谪官武陵
作者：宋琬
朝代：清
体裁：词

竹马鸠车，游嬉日、追随里巷。九万里、风抟羊角，相期同上。作赋无过潘岳敏，论年颇愧袁丝长。记蜃楼、影里望蓬莱，心何壮。八叉手，谁能两。三舍退，予非让。惜娥眉嫁晚，仙宫蕊榜。一柱观头堪拄笏，匡庐飞瀑三千丈。羡滕王、高阁醉凭栏，王恭氅。
满江红 其一 题尤展成小像
作者：宋琬
朝代：清
体裁：词

赋奏淩云，真才子、至尊亲许。长太息、文章憎命，骅骝失主。放逐身随麋鹿伴，英雄志偃蛟龙雨。记锦裘、跃马出榆关，题诗处。白莲社，谁偕与。石渠阁，曾凝伫。且南窗寄傲，东篱高踞。五岳梦游禽庆屐，三挝醉弄祢衡鼓。笑韩陵、一片石崚嶒，差堪语。
满江红 其三 西樵以南徐游览诸作见示
作者：宋琬
朝代：清

北固城头，兼天涌、银涛奔涨。登览处、频经战伐，金焦无恙。鼓枻鼋鼍深窟畔，振衣鹳雀危巢上。手摩挲、瘗鹤古残碑，为馀饷。弓样月，波中漾。欸乃曲，桥边唱。望乡心倍切，浓于春酿。禽庆欲偕名岳屦，李邕倖免金吾杖。笑马迁、货殖强裁书，无聊状。
满江红 其二 予与顾庵西樵皆被奇祸得免
作者：宋琬
朝代：清

痛定追思，衢塘峡、怒涛飞涨。叹北寺、皋陶庙侧，何期无恙。庄舄悲歌燕市外，灵钧憔悴江潭上。问绨袍、高谊有还无，谁曾饷。愁万斛，东流漾。五噫句，春间唱。恨埋忧无地，中山须酿。故态狂奴仍未减，尊前甘蔗还堪杖。笑邯郸、梦醒恰三人，无殊状。
满江红 其二 小女归次淮北举第三子真州闻报口占志喜寄五文婿
作者：宋琬
朝代：清

齐女门前，送归鹢、心旌摇漾。忽报导、石麟坠地，言观其韔。阿大中郎谁得似，吾家宅第非虚相。羡鸠车、竹马烂如云，乌衣巷。驹千里，龙媒贶。赉朱汗，精俶傥。喜元灯耿耿，后来能亢。蚌老珠胎应有验，渭阳滚滚肩相望。伴老夫、醉里蹋青山，扶筇杖。
满江红 其二 李方山归自滇中，喜而有赠
作者：宋琬
朝代：清
体裁：词

抱瑟归来，叹游子、飘零南国。君贺我、商瞿有子，狂歌浮白。大者才能呼父执，黄鸡绿酒娱今夕。但无如、琼树倚阶前，誇双璧。吹玉笛，长干陌、携蜡屐，江淹宅。曰身将隐矣，北山之北。远害且寻麋鹿伴，那能老作诸侯客。况竹溪六逸尚堪招，徂徕侧。
满江红 其二 贺冯郡丞公子秋捷
作者：宋琬
朝代：清

甬上簪缨，羡家世、夔龙相继。歌颂遍、青州父老，白门子弟。共道平反阴德盛，高车驷马于公第。果仙郎、高折一枝归，瑶台桂。丹凤翮，青麟罽。龙为友，神英锐。看追风籋电，腾骧天际。笛策江东偕计日，论年高密封侯岁。问传胪、第一属何人，凭当世。
满江红 其二 赠赵千门谪官武陵
作者：宋琬
朝代：清
体裁：词

古郡洪都，平反借、经纶妙手。游刃处、昆刀并剪，氓冤立剖。诘曲羊肠真险绝，蘼芜何事捐新妇。叹樽前、涕泪染琵琶，青衫袖。湖水畔，吴山岫。白傅再，髯苏又。更穷愁诗好，外孙齑臼。长笛倚楼谁解道，旗亭歌遍诸伶口。向六朝、烟雨晚寻春，从君后。
满江红 其六 王西樵客游武林曹顾庵赋词志喜属予和之
作者：宋琬
朝代：清
体裁：词

吾道榛芜，狂澜倒、百川争涨。赖砥柱、君家伯仲，安流无恙。龟策何劳詹尹卜，龙矕远过黄初上。况陈思、才藻气如虹，诗堪饷。请室耗，心旌漾。击瓦缶，乌乌唱。看霜侵两鬓，穷蒸愁酿。放逐谁怜亭伯困，登临愿借卢敖杖。坐西窗、剪烛话通宵，悲欢状。
满江红 其四 西樵长斋佞佛但不戒酒
作者：宋琬
朝代：清

春色阑珊，繁花谢、红销绿涨。山一似、西施瘦损，捧心微恙。堤上长吟苏白句，楼头高话羲黄上。喜清斋、久已绝猪肝，何须饷。风乍卷，轻销漾。烟欲瞑，金衣唱。爱信陵作达，沉埋醉酿。禹穴天台春正好，裹粮且办青藤杖。倩君侯、彩笔代丹青，云霞状。
满江红 寿方山 其二 时年五十有一
作者：宋琬
朝代：清

齐鲁之间，许君是、须眉男子。歌伏枥、壮怀消灭，减肉生髀。草檄百蛮功未展，裹粮五岳游方始。算春秋、三万六千场，平分矣。鸿鹄志，谁能拟。姜桂质，终难徙。肯随他、踰淮卢橘，化而为枳。孔北海豪杯斝在，孟东野老诗篇美。倚江楼、秋夜共吹箫，鱼龙起。
满江红 李方山归自滇中喜而有赠二首 其一
作者：宋琬
朝代：清

西子湖头，送君日、杨花飞雪。一万里、蛮烟瘴雨，朱门空谒。雁字不传滇海路，芦花正映清溪月。向莫愁、村畔话离愁，真奇绝。磨盾志，空悲咽。题柱愿，能消歇。惜白头成错，六州之铁。乡里儿曹偏面冷，丈夫拓落因肠热。取囊中、诗卷共青萍，灯前阅。
满江红 赠赵千门谪官武陵二首 其一
作者：宋琬
朝代：清

竹马鸠居，游嬉日、追随里巷。九万里、风搏羊角，相期同上。作赋无过潘岳敏，论年颇愧袁丝长。记蜃楼、影里望蓬莱，心何壮。八叉手，谁能两。三舍退，予非让。惜蛾眉嫁晚，仙宫蕊榜。一柱观头堪拄笏，匡庐飞瀑三千丈。羡滕王、高阁醉凭栏，王恭氅。
满江红 题尤展成小像二首 其一
作者：宋琬
朝代：清

赋奏淩云，真才子、至尊曾许。长太息、文章憎命，骅骝失主。放逐身随麋鹿伴，英雄志偃蛟龙雨。记锦裘、跃马出榆关，题诗处。白莲社，谁偕与。石渠阁，曾凝伫。且南窗寄傲，东篱高踞。五岳梦游禽庆屐，三挝醉弄祢衡鼓。笑韩陵、一片石崚嶒，差堪语。
满江红·予与顾庵、西樵皆被奇祸得免
作者：宋琬
朝代：清
体裁：词

痛定追思，瞿塘峡、怒涛飞涨。叹北寺、皋陶庙侧，何期无恙。庄舄悲歌燕市外，灵均憔悴江潭上。问绨袍、高谊有还无，谁曾饷。愁万斛，东流漾。五噫句，舂间唱。恨埋忧无地，中山须酿。故态狂奴仍未减，尊前甘蔗还堪杖。笑邯郸、梦醒恰三人，无殊状。
满江红·从姜九绮季索画
作者：宋琬
朝代：清

公子才华，问骠骑、何如第五。几席上、千岩万壑，丹青佳谱。不分胸中藏岳渎，无端笔底惊烟雨。叹虎头、神妙米公颠，今其伍。神禹庙，松杉古。西子里，荆榛斧。记兰亭曲水，依稀曾睹。拙宦长惭疏屐齿，后游恨不生毛羽。爱云门寺与赤城霞，须君补。
满江红·从姜九绮季索画
作者：宋琬
朝代：清
体裁：词

公子才华，问骠骑、何如第五。几席上、千岩万壑，丹青佳谱。不分胸中藏岳渎，无端笔底惊烟雨。叹虎头、神妙米公颠，今其伍。神禹庙，松杉古。西子里，荆榛莽。记兰亭曲水，依稀曾睹。拙官长惭疏屐齿，后游恨不生毛羽。爱云门寺与赤城霞，须君补。
满江红·其二
作者：宋琬
朝代：清

古郡洪都，平反借、经纶妙手。游刃处、昆刀并剪，氓冤立剖。九曲羊肠真险绝，蘼芜何事捐新妇。叹樽前、涕泪染琵琶，青衫袖。湖水畔，吴山岫。白傅再，苏髯又。更穷愁诗好，外孙齑臼。长笛倚楼谁解道，旗亭歌遍诸伶口。向六朝、烟雨晚寻春，从君后。
满江红·其二
作者：宋琬
朝代：清

抱瑟归来，叹游子、飘零南国。君贺我、商瞿有子，狂歌浮白。大者才能呼父执，黄鸡绿酒娱今夕。但无如、琼树倚阶前，誇双璧。吹玉笛，长干陌。携蜡屐，江淹宅。曰身将隐矣，北山之北。远害且寻麋鹿伴，那能老作诸侯客。况竹溪、六逸尚堪招，徂徕侧。
满江红·其二
作者：宋琬
朝代：清
体裁：词

陶令归来，三径外、栽松种柳。遥集者、湘潭屈子，漆园庄叟。木柄长镵常在握，竹皮圆笠新加首。置斯人、一壑一丘间，然乎否。白雪调，无双手。晓风句，诸伶口。但应门遣子，烹葵呼妇。秘笈已窥林屋洞，新篘且醉兰陵酒。问朱门、高盖几人存，东门狗。
满江红·刀俎馀生，欲断荤者数矣，奈茹素辄饥，故篇中及之
作者：宋琬
朝代：清
体裁：词

伏枕吴山，羁愁共、桐江春涨。喜邂逅、客星忽聚，酒徒无恙。杨恽南山歌太苦，邹阳北阙书难上。向精蓝、深处问枯禅，伊蒲饷。双燕外，游丝漾。六桥侧，红牙唱。惜杜康骨朽，无人能酿。我愧老饕难戒肉，君方强健何须杖。看白衣、苍狗任他忙，浮云状。
满江红·寿方山
作者：宋琬
朝代：清
体裁：词

齐鲁之间，许君是、须眉男子。歌伏枥、壮怀消减，肉生双髀。草檄百蛮功未展，裹粮五岳游方始。算春秋、三万六千场，平分矣。鸿鹄志，谁能拟。姜桂质，终难徙。肯随他、踰淮卢橘，化而为枳。孔北海豪杯斝在，孟东野老诗篇美。倚江楼、秋夜共吹箫，鱼龙起。
满江红·小女归次淮北，举第三子，真州闻报，口占志喜，寄五文婿
作者：宋琬
朝代：清
体裁：词

齐女门前，送归鹢、心旌摇漾。忽报道、石麟坠地，言观其韔。阿大中郎谁得似，吾家宅第非虚相。羡鸠车、竹马烂如云，乌衣巷。驹千里，龙媒贶。喷朱汗，精俶傥。喜元灯耿耿，后来能亢。蚌老胎珠应有验，渭阳滚滚肩相望。伴老夫、醉里蹋青山，扶筇杖。
满江红·招隐也
作者：宋琬
朝代：清
体裁：词

归去来兮，东皋下、锦秋湖涨。有不腆、敝庐海曲，年来多恙。避地人辞金马后，游仙伴我方壶上。羡冰桃、火枣大如瓜，麻姑饷。微雨过，清溪漾。行乐耳，提壶唱。喜儿童学灌，山妻能酿。处士三间容膝屋，仙人九节齐眉杖。恨衰年、脚疾耳将聋，新来状。
满江红·拜方正学先生祠
作者：宋琬
朝代：清
体裁：词

木末亭边，听山鬼、啾啾宵哭。阳九厄、衣冠道尽，伤哉臣仆。七国肯因晁错解，先生祸比温舒酷。讶当年、碧血溅蘼芜，今无绿。鱼服泣，君主逐。瓜蔓杀，门生族。叹诗书种绝，何人能续。简牍空馀南史恨，松杉已见长陵秃。酹荒祠、灯火尚青荧，金瓯覆。
满江红·旅夜闻蟋蟀声作
作者：宋琬
朝代：清

试问哀蛬，缘底事、终宵呜咽。料得汝、前身多是，臣孤子孽。青琐闼边璎珞草，碧纱窗外玲珑月。况兼他、万户捣衣声，同凄切。梧叶落，西风冽。莲漏滴，征鸿灭。似杜鹃春怨，年年啼血。千里黄云关塞客，三秋纨扇长门妾。背银釭、和泪共伊愁，床前说。
满江红·有感
作者：宋琬
朝代：清
体裁：词

白眼看人，谁作俑、嗣宗为虐。从此后、争相模仿，传来衣钵。许史府中饶结驷，翟公门外堪罗雀。把乘车、戴笠旧时盟，成高阁。交通丧，多轻薄。思管鲍，何由作。笑云翻雨覆，一丘之貉。对面九疑谁得料，填胸五岳安能凿。愿休将、腐鼠吓鹓雏，翔寥廓。
满江红·有感
作者：宋琬
朝代：清

白眼看人，谁作俑、嗣宗为虐。从此后、争相模仿，传来衣钵。许史府中饶结驷，翟公门外堪罗雀。把乘车、戴笠旧时盟，成高阁。交道丧，多轻薄。思管鲍，何由作。笑云翻雨覆，一邱之貉。对面九疑谁得料，填胸五岳安能凿。愿休将、腐鼠嚇鹓雏，翔寥廓。
满江红·李方山归自滇中喜而有赠二首
作者：宋琬
朝代：清

西子湖头，送君日、杨花飞雪。一万里、蛮烟瘴雨，朱门空谒。雁字不传滇海路，芦花正映清溪月。向莫愁、村畔话离愁，真奇绝。磨盾志，空悲咽。题柱愿，能消歇。惜白头成错，六州之铁。乡里儿曹偏面冷，丈夫拓落因肠热。取囊中、诗卷共青萍，灯前阅。抱瑟归来，叹游子、飘零南国。君贺我、商瞿有子，狂歌浮白。大者才能呼父执，黄鸡绿酒娱今夕。但无如、琼树倚阶前，誇双璧。吹玉笛，长干陌。携蜡屐，江淹宅。曰身将隐矣，北山之北。远害且寻麋鹿伴，那能老作诸侯客。况竹溪、六逸尚堪招，徂徕侧。
满江红·燕台怀古
作者：宋琬
朝代：清

易水东流，与西去、荆卿长别。祖帐处、三千宾客，衣冠如雪。督亢图中雷电作，咸阳殿上襟裾绝。恨夫人、匕首竟何为，同顽铁。渐离筑，笙歌咽。博浪铁，车轮折。纵奇功未竟，祖龙褫魄。一死翻令燕国蹙，九原悔与田光诀。叹千年、寒水尚萧萧，虹霓灭。
满江红·王西樵客游武林曹顾庵赋词志喜属予和之
作者：宋琬
朝代：清

花落钱塘，江流阔、潮痕初涨。问足下、何由至此，布帆无恙。倏尔波涛如梦里，跫然屐齿来天上。恰湘湖、蒪菜十分肥，为君饷。西湖畔，春波漾。疏柳外，归樵唱。有青油画舫，鸟程佳酿。风暖遥传灵隐磬，天晴急策韬光杖。倚危栏、百尺看银塘，龙蛇状。痛定追思，衢塘峡、怒涛飞涨。叹北寺、皋陶庙侧，何期无恙。庄舄悲歌燕市外，灵钧憔悴江潭上。问绨袍、高谊有还无，谁曾饷。愁万斛，东流漾。五噫句，春间唱。恨埋忧无地，中山须酿。故态狂奴仍未减，尊前甘蔗还堪杖。笑邯郸、梦醒恰三人，无殊状。北固城头，兼天涌、银涛奔涨。登览处、频经战伐，金焦无恙。鼓枻鼋鼍深窟畔，振衣鹳雀危巢上。手摩挲、瘗鹤古残碑，为馀饷。弓样月，波中漾。欸乃曲，桥边唱。望乡心倍切，浓于春酿。禽庆欲偕名岳屦，李邕倖免金吾杖。笑马迁、货殖强裁书，无聊状。春色阑珊，繁花谢、红销绿涨。山一似、西施瘦损，捧心微恙。堤上长吟苏白句，楼头高话羲黄上。喜清斋、久已绝猪肝，何须饷。风乍卷，轻销漾。烟欲瞑，金衣唱。爱信陵作达，沉埋醉酿。禹穴天台春正好，裹粮且办青藤杖。倩君侯、彩笔代丹青，云霞状。伏枕吴山，羁愁共、桐江春涨。喜邂逅、客星忽聚，酒徒无恙。杨恽南山歌太苦，邹阳北阙书难上。向精蓝、深处问枯禅，伊蒲饷。双燕外，游丝漾。六桥侧，红牙唱。惜杜康骨朽，无人能酿。我愧老饕难戒肉，君方强健何须杖。看白衣、苍狗任他忙，浮云状。吾道榛芜，狂澜倒、百川争涨。赖砥柱、君家伯仲，安流无恙。龟策何劳詹尹卜，龙矕远过黄初上。况陈思、才藻气如虹，诗堪饷。请室耗，心旌漾。击瓦缶，乌乌唱。看霜侵两鬓，穷蒸愁酿。放逐谁怜亭伯困，登临愿借卢敖杖。坐西窗、剪烛话通宵，悲欢状。古陌邯郸，轮蹄路、红尘飞涨。恰半晌、卢生醒矣，龟兹无恙。三岛神仙游戏外，百年卿相蘧庐上。叹人间、难熟是黄粱，谁能饷。沧海曲，桃花漾。茅店内，黄鸡唱。阅今来古往，一杯新酿。蒲类海边征伐碣，云阳市上修罗杖。笑吾侪、半本未收场，如斯状。归去来兮，东皋下、锦秋湖涨。有不腆、敝庐海曲，年来多恙。避地人辞金马后，游仙伴我方壶上。羡冰桃、火枣大如瓜，麻姑饷。微雨过，清溪漾。行乐耳，提壶唱。喜儿童学灌，山妻能酿。处士三间容膝屋，仙人九节齐眉杖。恨衰年、脚疾耳将聋，新来状。
满江红·王西樵客游武林，曹顾庵赋词志喜，属予和之
作者：宋琬
朝代：清
体裁：词

花落钱唐，江流阔、潮痕初涨。问足下、何由至此，布帆无恙。倏尔波涛如梦里，跫然屐齿来天上。恰湘湖莼菜十分肥，为君饷。西湖畔，春波漾。疏柳外，归樵唱。有青油画舫，乌程佳酿。风暖遥传灵隐磬，天晴急策韬光杖。倚危栏、百尺看银塘，龙蛇状。
满江红·西樵以南徐游览诸作见示
作者：宋琬
朝代：清
体裁：词

北固城头，兼天涌、银涛奔涨。登览处、频经战伐，金焦无恙。鼓枻鼋鼍深窟畔，振衣鹳雀危巢上。手摩挲、瘗鹤古残碑，为余饷。弓样月，波中漾。欸乃曲，桥边唱。望乡心倍切，浓于春酿。禽庆欲偕名岳屦，李邕幸免金吾杖。笑马迁、货殖强裁书，无聊状。
满江红·西樵长斋佞佛，但不戒酒
作者：宋琬
朝代：清
体裁：词

春色阑珊，繁花谢、红销绿涨。山一似、西施瘦损，捧心微恙。堤上长吟苏白句，楼头高话羲黄上。喜清斋、久已绝猪肝，何须饷。风乍捲，轻绡漾。烟欲暝，金衣唱。爱信陵作达，沉埋醇酿。禹穴天台春正好，裹粮且办青藤杖。倩君侯、綵笔代丹青，云霞状。
满江红·贺冯郡丞公子秋捷
作者：宋琬
朝代：清
体裁：词

甬上簪缨，羡家世、夔龙相继。歌颂遍、青州父老，白门子弟。共道平反阴德盛，高车驷马于公第。果仙郎、高折一枝归，瑶台桂。丹凤翮，青麟罽。龙为友，神英锐。看追风蹑电，腾骧天际。射策江都偕计日，论年高密封侯岁。问传胪、第一属何人，冯当世。
满江红·赠既庭弟
作者：宋琬
朝代：清

玉磬山房，西窗下、论文剪烛。儿女辈、挽衣问讯，酒浆相续。往事堪惊如噩梦，新愁欲话难更仆。怅登山临水送将归，吾家玉。春草句，劳心曲。隋苑外，逢南菊。叹雪中鸿爪，去来何速。才子从来悲失路，斯人岂合栖空谷。约明春、邓尉看梅花，支公屋。
满江红·赠江都令轩辕汶湄
作者：宋琬
朝代：清
体裁：词

谁赋芜城，到今日、堪悲鲍照。凋瘵后、急须和扁，刀圭立效。御马善称东野毕，投巫人羡西门豹。有淮南、父老诧河清，如公笑。书下考，仍长啸。辞五斗，从吾好。忽九霄丹凤，衔来温诏。旷典河阳容借寇，提封古驿原名邵。问悬鱼、挂壁尚依然，庖丁道。
满江红·赠赵千门谪官武陵二首
作者：宋琬
朝代：清

竹马鸠居，游嬉日、追随里巷。九万里、风搏羊角，相期同上。作赋无过潘岳敏，论年颇愧袁丝长。记蜃楼、影里望蓬莱，心何壮。八叉手，谁能两。三舍退，予非让。惜蛾眉嫁晚，仙宫蕊榜。一柱观头堪拄笏，匡庐飞瀑三千丈。羡滕王、高阁醉凭栏，王恭氅。古郡洪都，平反借、经纶妙手。游刃处、昆刀并剪，氓冤立剖。九曲羊肠真险绝，蘼芜何事捐新妇。叹樽前、涕泪染琵琶，青衫袖。湖水畔，吴山岫。白傅再，苏髯又。更穷愁诗好，外孙齑臼。长笛倚楼谁解道，旗亭歌遍诸伶口。向六朝、烟雨晚寻春，从君后。
满江红·铁崖、顾庵、西樵、雪洲小集寓中，看演《邯郸梦传奇》，殆为余五人写照也
作者：宋琬
朝代：清
体裁：词

古陌邯郸，轮蹄路、红尘飞涨。恰半晌、卢生醒矣，龟兹无恙。三岛神仙游戏外，百年卿相蘧庐上。叹人间、难熟是黄粱，谁能饷。沧海曲，桃花漾。茅店内，黄鸡唱。阅今来古往，一杯新酿。蒲类海边征伐碣，云阳市上修罗杖。笑吾侪、半本未收场，如斯状。
满江红·题尤展成小像二首
作者：宋琬
朝代：清

赋奏淩云，真才子、至尊曾许。长太息、文章憎命，骅骝失主。放逐身随麋鹿伴，英雄志偃蛟龙雨。记锦裘、跃马出榆关，题诗处。白莲社，谁偕与。石渠阁，曾凝伫。且南窗寄傲，东篱高踞。五岳梦游禽庆屐，三挝醉弄祢衡鼓。笑韩陵、一片石崚嶒，差堪语。陶令归来，三径外、栽松种柳。遥集者、湘潭屈子，漆园庄叟。木柄长镵常在握，竹皮圆笠新加首。置斯人、一壑一丘间，然乎否。白雪调，无双手。晓风句，诸伶口。但应门遣子，烹葵呼妇。秘笈已窥林屋洞，新篘且醉兰陵酒。问朱门、高盖几人存，东门狗。
满江红·题郑古遗小像
作者：宋琬
朝代：清
体裁：词

白皙虬髯，论标格、鸡群之鹤。堪想像、虎头椽笔，解衣盘礴。剧孟差堪为伯仲，幼舆暂许栖丘壑。怪新来、金甲绿沉枪，浑抛却。桥上叟，曾相约。囊底智，今何若。任花眠柳醉，风嘲月谑。方外求羊随杖履，禁中颇牧思韬略。看他年、长剑倚崆峒，图麟阁。
满江红三首
作者：宋琬
朝代：清

木末亭边，听山鬼、啾啾宵哭。阳九厄、衣冠道尽，伤哉臣仆！七国肯因晃错解，先生祸比温舒酷。讶当年、碧血溅蘼芜，今无绿。鱼服泣，君主逐，瓜蔓杀，门生族。叹诗书种绝，何人能续？简牍空馀南史恨，松杉已见长陵秃。酹荒祠、灯火尚青荧，金瓯覆。谁赋芜城，到今日、堪悲鲍照。凋瘵后、急须和扁，刀圭立效。禦马善称东野毕，投巫人羡西门豹。有淮南、父老诧河清，如公笑。书下考，仍长啸，辞五斗，从吾好。忽九宵丹凤，衔来温诏。旷曲河阳容借冠，提封古驿原名邵。问悬鱼、挂壁尚依然，庖丁道。白晰虬髯，论标格、鸡群之鹤。堪想像、虎头椽笔，解衣盘礡。剧孟差堪为伯仲，幼舆暂许栖丘壑。怪新来、金甲绿沉枪，浑抛却。桥上叟，曾相约，囊底智，今何若？任花眠柳醉，风嘲月谑。方外求羊随杖履，禁中颇牧思韬略。看他年、长剑倚崆峒，图麟阁。
满江红三首·其一
作者：宋琬
朝代：清

木末亭边，听山鬼、啾啾宵哭。阳九厄、衣冠道尽，伤哉臣仆！七国肯因晃错解，先生祸比温舒酷。讶当年、碧血溅蘼芜，今无绿。鱼服泣，君主逐，瓜蔓杀，门生族。叹诗书种绝，何人能续？简牍空馀南史恨，松杉已见长陵秃。酹荒祠、灯火尚青荧，金瓯覆。
满江红三首·其三
作者：宋琬
朝代：清

白晰虬髯，论标格、鸡群之鹤。堪想像、虎头椽笔，解衣盘礡。剧孟差堪为伯仲，幼舆暂许栖丘壑。怪新来、金甲绿沉枪，浑抛却。桥上叟，曾相约，囊底智，今何若？任花眠柳醉，风嘲月谑。方外求羊随杖履，禁中颇牧思韬略。看他年、长剑倚崆峒，图麟阁。
满江红三首·其二
作者：宋琬
朝代：清

谁赋芜城，到今日、堪悲鲍照。凋瘵后、急须和扁，刀圭立效。禦马善称东野毕，投巫人羡西门豹。有淮南、父老诧河清，如公笑。书下考，仍长啸，辞五斗，从吾好。忽九宵丹凤，衔来温诏。旷曲河阳容借冠，提封古驿原名邵。问悬鱼、挂壁尚依然，庖丁道。
满路花·胭脂井
作者：宋琬
朝代：清
体裁：词

红牙歌玉树，翠袖翻金缕。临春梳洗罢、调鹦鹉。陈家狎客，惯把江山赌。楼船天堑渡。床下军书，锦笺催写新句。旧宫眢井，栏外青苔古。明眸秋水绿、为黄土。海棠花落，一片胭脂雨。环佩归何处。泉下芳魂，至今遗恨擒虎。
滦河放舟暮登钓台得十八韵
作者：宋琬
朝代：清
体裁：五言排律

放棹下飞湍，川原止薄寒。岸遥沙似月，霜冷叶初丹。漆水交流驶，滦江引派宽。篙师轻舴艋，石子碎琅玕。归鸟纷何向，秋云无定端。村烟林外暝，野烧谷中残。日脚连红岫，星光满碧澜。高台临澒洞，孤嶂插巑岏。状类三寻戟，名同七里滩。阴崖巢鹤宿，深濑蛰蛟蟠。石笋堪为杖，藤须或碍冠。横槎施蟹簖，束苇照渔竿。山鬼啸还灭，惊鸦去复安。客怀方悄悄，徒旅欲啴啴。胜地回舟懒，劳人载酒难。北崦松桂好，更拟拨云看。
漂母祠·其一
作者：宋琬
朝代：清
体裁：七言绝句

东邻蓐食倍伤心，旌节归来感自深。无怪后人多望报，欲将涓滴博黄金。
漂母祠·其二
作者：宋琬
朝代：清
体裁：七言绝句

楚媪祠边荐白蘋，谁将卮酒酹王孙。千金一饭犹思报，肯负高皇吐哺恩。
漳河
作者：宋琬
朝代：清
体裁：七言律诗

悠悠驱马渡漳河，河上秋风落木多。铁凤高飞沉碧瓦，玉凫深闭长青莎。平原萧瑟游麋鹿，古堞参差牧骆驼。况是应刘俱泯寞，中流慷慨一悲歌。
潘母陈太夫人六秩寿
作者：宋琬
朝代：清
体裁：七言律诗

针神芳誉满江皋，钟郝家声阀阅高。杂佩珩璜躬自赠，服勤井臼晚犹操。北堂夜月丸熊胆，南国秋涛起凤毛。此日兰陔称盛事，笙歌三奏荐冰桃。
炙背
作者：宋琬
朝代：清
体裁：五言律诗

贝锦无停织，秋槐叶又黄。垂头馀暮气，炙背喜朝光。阶下鹑衣冷，天边雁字长。客愁迷畔岸，安敢问穹苍。
点头石
作者：宋琬
朝代：清
体裁：七言绝句

生公拄杖化龙孙，石上空留棒喝痕。莫怪点头无一语，能言端已落旁门。
点绛唇·刘峻度席上听女郎度曲
作者：宋琬
朝代：清

子夜清歌，隔帘疑在青天外。琼箫玉管。莫把莺喉碍。纱帽笼头，卸却残妆戴。娇羞坏。广场无奈。初学男儿拜。
点绛唇·简陆元见徵士
作者：宋琬
朝代：清
体裁：词

牧竖樵儿，斧斤渐逼筼筜谷。梅花有福。逃入幽人屋。甫里先生，邀我供茶粥。频来熟。丹经同读。床下眠麋鹿。
点绛唇·简陆元见徵士
作者：宋琬
朝代：清

牧竖樵儿，斧斤渐逼筼筜谷。梅花有福，逃入幽人屋。甫里先生，邀我供茶粥。频来熟。丹经同读。床下眠麋鹿。
热甚驱蚊戏成绝句·其一
作者：宋琬
朝代：清
体裁：七言绝句

薄暮呼群势殷雷，罗帏潜入似衔枚。梦馀枕畔伊嘤处，蜗角蛮兵唱凯回。
热甚驱蚊戏成绝句·其三
作者：宋琬
朝代：清
体裁：七言绝句

宝鸭薰笼火正然，小童大索掌痕鲜。好还天道元如此，报复从来贵目前。
热甚驱蚊戏成绝句·其二
作者：宋琬
朝代：清
体裁：七言绝句

杀之不武麾难去，第一人间最可憎。何事醉翁偏恕汝，弹文止解状青蝇。
热甚驱蚊戏成绝句·其五
作者：宋琬
朝代：清
体裁：七言绝句

喙无一寸却如锥，星火西流势渐衰。为报谗人看作例，须知利口有钳时。
热甚驱蚊戏成绝句·其四
作者：宋琬
朝代：清
体裁：七言绝句

吮血分明似啜糟，芙蓉帐底太粗豪。前身岂是楚宫女，每到秋来也细腰。
煮枕行
作者：宋琬
朝代：清
体裁：古风

华枕出剡溪，最宜三伏夕。耳畔喜清凉，轻飔缘疏隙。多足尔何来，兹焉为窟宅。安居长子孙，蛰蛰盈千百。宵行昼简出，希踪狐与貉。伺我鼻息酣，分曹向阡陌。觉后鲜完肤，梦中频蹙额。痛痒难为状，罪浮于虿螫。隐忍安可再，呼儿因大索。祸延白鸟歼，扑共青蝇厄。待旦访根株，惊心在肘腋。厝火昧前筹，扬汤为上策。不闻虮虱吊，俄看釜甑赤。老藤幸无恙，鼎镬敢逃责。终然敝帷意，未能即捐掷。快哉永夜眠，鲐背始沾席。怀安肇戎毒，祸福在所择。书此示筦箪，慎无留恶客。
燕子
作者：宋琬
朝代：清
体裁：五言律诗

燕子何时到，三春辽海西。不嫌官舍冷，来傍画梁栖。风雨为巢苦，雌雄置力齐。吾家有孤侄，黾勉属山妻。
燕子矶晓发
作者：宋琬
朝代：清
体裁：五言律诗

今夜潮初稳，扬舲喜见参。山钟霜月湿，村舍晓烟深。枕簟芦花气，云霞枫树林。寥寥天外雁，顿起故园心。
狱中八咏 其一 芦席片
作者：宋琬
朝代：清
体裁：五言绝句

愁心不可卷，假寐聊相资。莫厌籧篨贱，犹能出范雎。
狱中八咏 其七 苦井水
作者：宋琬
朝代：清
体裁：五言绝句

病渴限重扃，寒浆汲辘轳。笑问江南客，中泠胜此无。
狱中八咏 其三 折足凳
作者：宋琬
朝代：清
体裁：五言绝句

朝暄入牖来，炙背还复卧。穷鬼去无时，延之居上座。
狱中八咏 其二 煤土炕
作者：宋琬
朝代：清
体裁：五言绝句

象簟翡翠床，较此自粗丑。蝴蝶与庄生，君能分别否。
狱中八咏 其五 黑磁碗
作者：宋琬
朝代：清
体裁：五言绝句

百金买定窑，珍重逾连玺。此物遂见遗，制自有虞氏。
狱中八咏 其八 铃柝声
作者：宋琬
朝代：清
体裁：五言绝句

乍听不成眠，迩来梦颇熟。名根卒未忘，还疑在场屋。
狱中八咏 其六 土火炉
作者：宋琬
朝代：清
体裁：五言绝句

孤灯霭幽室，老仆垂头睡。自起炙残壶，颠倒著犊鼻。
狱中八咏 其四 砂锅盆
作者：宋琬
朝代：清
体裁：五言绝句

禹鼎今则亡，饕餮斯可镜。再拜老瓦盆，吾以汝为命。
狱中对月
作者：宋琬
朝代：清

疏星耿耿逼人寒，清漏丁丁画角残。客泪久从悉外尽，月明犹许醉中看。栖乌绕树冰霜苦，哀雁横天关塞难。料得故园今夜梦，随风应已到长安。
狱中对月
作者：宋琬
朝代：清
体裁：七言律诗

疏星耿耿逼人寒，清漏丁丁画角残。客泪久从愁外尽，月明犹许醉中看。栖乌绕树冰霜苦，哀雁横天关塞难。料得故园今夜梦，随风应已到长安。
狱中长至呈同系诸公
作者：宋琬
朝代：清

圜扉望断属车尘，闻道銮舆出禁闉。五夜斗杓初建子，孤臣霜鬓未逢辰。雉罗既说嗟何及，龙性谁言不可驯。犹有钟仪数行泪，南冠相对共沾巾。
狱中闻蝉次郭辉竹张无念韵·其一
作者：宋琬
朝代：清
体裁：五言律诗

客愁兼积雨，霁色未全开。忽讶玄蝉影，还随黄鸟来。劳人歌自苦，静者意何哀。却忆柴门里，临风听百回。
狱中闻蝉次郭辉竹张无念韵·其二
作者：宋琬
朝代：清
体裁：五言律诗

羡尔衣裳楚，翛然欲御风。岂应怀别怨，何事诉高空。熠耀宵堪语，螳螂技已穷。物微滋感恻，洒涕故人同。
王中恬先生七十寿诗
作者：宋琬
朝代：清
体裁：古风

具区泽畔乌衣巷，孟陬之月星辰降。石麟坠地信有神，咳吐成珠气如虹。一朝献赋蓬莱宫，是父是子拜舞同。观者咨嗟至尊叹，桓家马步何其工。秘图山下神明宰，归来三径沧桑改。龙威丈人书独窥，皇甫先生宅还在。苍水使者乘星轺，再命而偻罔敢骄。九牧知名争执辔，贱子何幸能联镳。孤竹城边吐胸臆，官梅阁下承颜色。纵饮从教百榼倾，登临不假双童力。去岁曾探日观峰，裹粮未得蹑游踪。吴门匹练老能识，水曹但见青重重。一餐沆瀣身逾健，五枝为饵青精饭。苍松同拜大夫风，黄菊还堪徵士伴。绛县编年甲子长，鹿门夫妇敬相庄。百岁觥筹洛阳社，一门羔雁太丘乡。大隐从来在衡泌，翻笑商山轻此出。醉呼明月影成三，倦舁蓝舆吾其一。午夜星桥沸管弦，笙歌新谱白华篇。漫从江左誇羲献，共说人间有偓佺。
王婿五文遣使慰问兼寄檿丝海味得小女诸甥消息泫然有作
作者：宋琬
朝代：清
体裁：五言排律

缇萦哭不再，逸少痛何如。稚子能怜我，愁人只忆渠。故园三世泪，间道数行书。启笥黄桑茧，充盘紫蟹胥。客心方黯澹，使者对欷歔。乡国惊多垒，朝昏鲜定居。四邻馀旧井，百亩废新畬。凶问讹方甚，奇冤古有诸。那能身化鹤，忍见宅为潴。夕寝嗟无褐，晨餐久绝蔬。厌闻百舌鸟，空忆四腮鲈。皎皎燃犀烛，茫茫载鬼车。密云将涣矣，病骨倘归欤。白社寻高纳，沧洲狎老渔。空山余独往，荒径尔同锄。他日期游衍，前期戒扫除。悬知小儿女，啼笑满衣裾。
王心古以细故解职诗以慰之·其一
作者：宋琬
朝代：清
体裁：五言律诗

尔作当亭宰，三年实苦辛。罢官人不信，垂橐吏何贫。松菊陶元亮，纶竿郑子真。坐令贤者去，使节愧风尘。
王心古以细故解职诗以慰之·其二
作者：宋琬
朝代：清
体裁：五言律诗

闻道吴门外，君家小辋川。衣冠成白社，烟雨似蓝田。此去寻遗迹，言归买画船。好将南北垞，细与右丞传。
王敬哉先生招同黄卜周杨尧叟家兄答昊游摩诃庵作
作者：宋琬
朝代：清
体裁：五言律诗

赞公寂灭后，不复到云林。荒径留红药，空堂掩素琴。松阴依塔长，磬响入烟深。倚杖斜阳外，归迟恋鸟音。
王敬哉先生斋中芍药盛开招同吉土小饮即席为诗并以画扇见贻依韵赋答
作者：宋琬
朝代：清
体裁：七言律诗

曲廊移后认藤萝，驯鹤招摇一再过。红叶绕阑因烛艳，青山随笔觉云多。惊弦尚忆连床梦，息壤还徵戴笠歌。丝竹雅宜陪谢傅，玺书伫有到岩阿。
王敬哉避地禹航与余俱病少间晤面因订北归之约
作者：宋琬
朝代：清
体裁：七言律诗

故人卧病浣花村，何日西湖共一樽。曾约采山招大隐，却难闭户著中论。莫嗟萧瑟囊俱敝，只恐飘零鬓不存。闻道终须同鼓棹，秋风无恙到柴门。
王玉铭先生以蓟酒见饷作六绝句谢之·其一
作者：宋琬
朝代：清
体裁：七言绝句

索郎风味久相忘，塞上新传白堕方。欲向高阳呼旧侣，醉乡从此是吾乡。
王玉铭先生以蓟酒见饷作六绝句谢之·其三
作者：宋琬
朝代：清
体裁：七言绝句

书空无计克愁城，底事轮攻用曲生。不是尚书怜病骨，黑甜那得到深更。
王玉铭先生以蓟酒见饷作六绝句谢之·其二
作者：宋琬
朝代：清
体裁：七言绝句

虚名甘露数陈家，近日青州亦漫誇。愁里莫教容易醉，一枝先酹海棠花。
王玉铭先生以蓟酒见饷作六绝句谢之·其五
作者：宋琬
朝代：清
体裁：七言绝句

隗嚣宫里古磁杯，闭置三年匣未开。欢伯一驱穷鬼去，糟丘既筑莫重来。
王玉铭先生以蓟酒见饷作六绝句谢之·其六
作者：宋琬
朝代：清
体裁：七言绝句

酒民姓字隶无怀，散发行歌麋鹿偕。长笑刘伶非达者，形骸土木不须埋。
王玉铭先生以蓟酒见饷作六绝句谢之·其四
作者：宋琬
朝代：清
体裁：七言绝句

滇南方物有鸡葼，珍重携来蒟酱同。忽发新醅香满座，渴喉不复羡郫筒。
王玉门小集限韵条字
作者：宋琬
朝代：清
体裁：七言律诗

闭门高卧雨萧萧，有客来过问柳条。鬓发堪羞芳草色，愁心真似暮江潮。兔园雪后归鸿尽，鹿塞春深匹马遥。期尔封侯凭侠骨，莫令双剑老渔樵。
王祉叔寿诗
作者：宋琬
朝代：清
体裁：七言律诗

甪里先生近若何，纶竿端不羡鸣珂。漫劳冰玉誇清润，自有烟霞供啸歌。星旁少微云气绕，春深大涤药苗多。蒲轮闻道徵耆旧，会见双旌到薜萝。
王端毅公祠堂恭颂
作者：宋琬
朝代：清
体裁：五言排律

阀阅琅琊盛，山川华岳标。伟人欣辈出，骏烈翊先朝。勋业三杨并，仪型百代昭。澄清金镜湛，献纳玉衡调。正色参元化，馀威格有苗。洞蛮传绘像，吴楚遍讴谣。赐杖恩方渥，悬车德益劭。上尊宣内敕，祖帐动群僚。纶綍惊看数，楩楠岂易挠。潞公鹤发秀，令子凤毛超。孝庙垂裳久，康僖秉轴遥。名齐杨伯起，度越李文饶。毕命仍居洛，皋谟独佐尧。家声山共斗，经术梓同乔。祠宇宸章焕，裳衣衮绣飘。邦人严伏腊，牧竖戒薪樵。笾豆形逾古，春秋世不祧。桑田戎马后，柏寝画虫凋。榱桷霜中圮，松杉雨半摇。文孙工学冶，天路坐鸣镳。共羡层城凤，重光六叶貂。持筹咨会计，曳履听箫韶。魏笏藏新笥，王槐发远条。扫除因邑宰，轮奂及斋寮。壮观歌丹雘，丰碑倚绛霄。鲁玄森在列，颁白醉相邀。遗泽留冠剑，明馨有桂椒。送尸风谡谡，荐璧露潇潇。傅说星犹灿，巫咸赋可招。寄言凭轼者，佳气正岧峣。
王胥庭养疴湖畔余亦病剧久不晤屡以诗来讶其骤进答此并呈敬老
作者：宋琬
朝代：清
体裁：五言律诗

忆昔燕台饮，杯阑唤阿戎。君才谁与匹，余鬓已成翁。门巷原江左，纶竿寄海东。新诗起我病，只是恨飘蓬。
王胥庭检讨初度
作者：宋琬
朝代：清
体裁：古风

威凤衔灵图，綵翮何翛翛。容裔天津侧，奋飞凌丹霄。一鸣谐律吕，再鸣中箫韶。自非轩皇代，兹音閟以寥。彼美信无度，弱龄膺嘉招。阿阁白玉阶，珠树琅玕条。柏梁赋诗毕，先后扬銮镳。都人识马步，紫骝瘦不骄。上堂拜家庆，满座罗簪貂。但称先民言，履盛贵无恌。循墙兹益恭，令闻广且昭。顾予多蹇步，夙昔怀久要。徘徊守苴泽，云汉方迢遥。愿言崇明德，黼黻重华朝。垂辉被金石，庶以卑松乔。投翰布此章，愧匪英琼瑶。
王胥庭贻诗次韵答之
作者：宋琬
朝代：清
体裁：七言律诗

南冠谁肯问邹阳，半是愁乡与睡乡。中散哀歌馀旧谱，大招生吊泣新章。青蝇得意骄还妒，黄鸟怜人去复翔。芸阁夜归新月好，知君相忆罢清觞。
王西樵招同林铁崖孙无言叶元礼携姬人文云湖舟泛月分赋·其一
作者：宋琬
朝代：清
体裁：五言律诗

湖光宵更好，惆怅隔闉阇。此夜因明月，相携到水涯。芙蓉公子佩，杨柳莫愁家。却忆三春际，笙歌负落花。
王西樵招同林铁崖孙无言叶元礼携姬人文云湖舟泛月分赋·其三
作者：宋琬
朝代：清
体裁：五言律诗

宿鸟冲桡起，流萤逼水明。微茫辨野寺，睥睨隐孤城。蔗杖尊前舞，莼丝醉后羹。何当大堤上，重赋丽人行。
王西樵招同林铁崖孙无言叶元礼携姬人文云湖舟泛月分赋·其二
作者：宋琬
朝代：清
体裁：五言律诗

岚气晚苍苍，新荷受雨凉。张灯山四际，击汰水中央。歌缓留云住，烟深觉月藏。鱼龙应未卧，夜半有鸣榔。
王西樵招同林铁崖孙无言叶元礼携姬人文云湖舟泛月分赋·其四
作者：宋琬
朝代：清
体裁：五言律诗

底事留髡宿，狂歌到曙星。衣香分蛱蝶，酒盏落蜻蜓。按拍吴歈啭，看眉越岫青。频游当秉烛，长醉不须醒。
王郎行为王会畴孝廉作
作者：宋琬
朝代：清
体裁：古风

吁嗟乎，我生之后汉叶微，开元盛日无由见。枉矢妖弧带玉除，三川奕奕腾雷电。世俗崔巍太行险，人情预逐桑田变。生死谁论范式交，要盟竟袭陈馀传。肝胆楚越安足论，平生雅与王郎善。王郎磊落慷慨姿，少年早领吴公荐。醉后能弯繁弱弓，彩毫劲敌忘归箭。畴昔论文沧海曲，气酣笑指银河转。怜余空负骕骦毛，盐车已老霜蹄倦。青鬓虽无青眼存，寸心耿耿明如练。燕市同衔鹦鹉杯，悲歌不见芙蓉殿。金羁翠袖翩翩客，平明入侍承华宴。青骢去踏绿杨花，珊瑚鞭影人争羡。向平骄语徒虚耳，谁道繁华不如贱。王郎拔剑绕柱呼，起视残星半欲无。自言恐蹈周颙诮，劝我休嗟辕下驹。春莺相待且归去，明日跨驴访钓徒。
琅琊公子歌为奇玉宗兄作
作者：宋琬
朝代：清
体裁：古风

琅琊公子吾家彦，少年作赋灵光殿。稷下诸生望后尘，千里骅骝扫飞电。拜前拜后两中丞，谠论家声九重羡。豪贵争回御史骢，顾厨竞识中郎面。贱子肩随朱雀桁，骏马轻裘共欢燕。黄尘碧海事须臾，太息今为辕下驹。官舍那能生苜蓿，俸钱空自羡侏儒。进学解成长乞米，答鬓戏就还覆瓿。我来君已撤皋比，斋夫行炙儿童趋。昨日铨曹下除目，蜀道蚕丛愁匍匐。白帝城边杜宇啼，黄牛峡里苍猿哭。锦城虽乐不如归，折腰况复谋饘粥。饮君白玉瓯，携手登高楼。劝君且作西南游，丈夫足迹须令九州遍，安能效儿女子深闺局束怀故丘。古人成名半丞尉，猗嗟天驷随旄牛。此地由来盛方物，小弟因君有所求。扶老但需筇竹杖，得时且寄海东头。
瓶菊·其一
作者：宋琬
朝代：清
体裁：五言律诗

三年吾丧我，花事欠相忘。小摘来僧舍，中宵照客床。霜飞魂共冷，风定影能香。何似书帏里，铜瓶古佛傍。
瓶菊·其二
作者：宋琬
朝代：清
体裁：五言律诗

一枝惊在握，双眼未全盲。自喜无多艳，翻怜似特生。病中收药裹，归去筑花城。竟夕寒相向，羁心为尔平。
瓶菊读周栎园诗有钞书续旧忘之句广其意和韵四首时中秋后二日也·其一
作者：宋琬
朝代：清
体裁：五言律诗

何地非嘉月，偏于此夜凉。开箱寻裋褐，散帖卧匡床。官罢真能懒，愁多况善忘。秋虫灯下语，客意若为量。
生日舟中作
作者：宋琬
朝代：清
体裁：七言律诗

鸥波万顷五湖宽，老去重弹禹贡冠。良友不教为远志，小儿渐解忆长安。齐烟青处沧洲渺，吴橘黄时白露寒。两地梦魂何处觅，扁舟今夜宿吾山。
生查子 春闺 俱戏用药名
作者：宋琬
朝代：清

明日杏初红，新来黄白瘦。栀子几时回，验取丁香扣。兔丝蔓已长，枳壳花开又。结哽画双蛾，青黛眉儿皱。
生查子·冬闺
作者：宋琬
朝代：清
体裁：词

人言欢欲来，续断尨儿吠。寒夜转相思，相思增五倍。侬似款冬花，心为檀郎翠。十斛买香醪，此夕因沉醉。
生查子·冬闺
作者：宋琬
朝代：清

人言欢欲来，续断庞儿吠。寒夜转相思，相思增五倍。侬似款冬花，心为檀郎翠。十斛买香醪，此夕因沉醉。
生查子·夏闺
作者：宋琬
朝代：清
体裁：词

二月算当归，于今将半夏。谁与醉菖蒲，芍药吹残也。啼鸟宿纱窗，清泪珍珠泻。红豆尽抛残，笑把林禽打。
生查子·春闺
作者：宋琬
朝代：清
体裁：词

别日杏初红，新来黄白瘦。栀子几时回，验取丁香扣。兔丝蔓已长，枳壳花开又。结哽画双蛾，青黛眉儿皱。
生查子·暮春将半，桃花始开
作者：宋琬
朝代：清
体裁：词

梅花开已迟，却恨桃花晚。把酒问花神，何事今春懒。春风如画工，粉黛凭深浅。花是女儿家，迟早由他遣。
生查子·秋闺
作者：宋琬
朝代：清
体裁：词

凉夜正悬参，贪看牵牛卧。欲睡复防风，故纸窗棂破。晓起郁金堂，篆袅沉香钵。纤手泛茱萸，满地黄金涴。
生查子·秋闺
作者：宋琬
朝代：清

凉夜正悬参，贪看牵牛卧。欲睡复防风，故纸窗棂破。晓起郁金堂，篆里沈香盉。纤手泛茱萸，满地黄金涴。
生查子·鞦韆
作者：宋琬
朝代：清
体裁：词

仙仙蝴蝶衣，窄窄檀香板。纤体欲飞飏，只恨春风软。春葱玉指柔，香汗罗襦满。侍女笑相扶，倩把云鬟挽。
甲午初冬同赵一鹤欧阳介庵宿鸡山寺·其一
作者：宋琬
朝代：清
体裁：五言律诗

洞壑迷青霭，松杉隐白毫。客来秋已尽，坐久月初高。天外群峰小，云端板屋牢。明朝临绝顶，筋力未辞劳。
甲午初冬同赵一鹤欧阳介庵宿鸡山寺·其三
作者：宋琬
朝代：清
体裁：五言律诗

看山心倍勇，闻磬夜何清。虎傍禅床穴，人从木杪行。振衣沾石色，高枕纳泉声。羡尔仇池长，频来屐齿轻。
甲午初冬同赵一鹤欧阳介庵宿鸡山寺·其二
作者：宋琬
朝代：清
体裁：五言律诗

鹫岭何年辟，鸡巢此地传。松声长似雨，峦气自成烟。梦散疏钟外，心清古佛前。欲从仙吏隐，结宇共栖禅。
甲午春日道出顿丘先大夫旧游地也拜瞻祠宇涕泗泫然感而赋诗得十首 其一 初入境
作者：宋琬
朝代：清
体裁：五言律诗

胜地严君宰，犹闻五裤歌。种花今尚满，揽辔此重过。遗老悲棠叶，孤儿感蓼莪。伤心烽火后，流涕向山河。
甲午春日道出顿丘先大夫旧游地也拜瞻祠宇涕泗泫然感而赋诗得十首 其七 清之名彦郑羽宸杜允良李方壶辈皆先君门下士相继而殁诗以哀之
作者：宋琬
朝代：清
体裁：五言律诗

皋比横经日，生徒葛屦盈。伊人怀杜预，吾道在康成。负杖悲梁木，修文各玉京。邻家吹笛切，倍使旅魂惊。
甲午春日道出顿丘先大夫旧游地也拜瞻祠宇涕泗泫然感而赋诗得十首 其三 拜先大夫于益咏堂
作者：宋琬
朝代：清
体裁：五言律诗

异政西门纪，空堂北郭间。馀恩兼夏日，堕泪满秋山。伏腊羔羊献，笙歌雉子斑。征衣问夙驾，无奈苦追攀。
甲午春日道出顿丘先大夫旧游地也拜瞻祠宇涕泗泫然感而赋诗得十首 其九 顿丘官署
作者：宋琬
朝代：清
体裁：五言律诗

来青曾筑阁，听雪旧名轩。奉母乌椑树，留宾绿玉樽。高斋眠鹤子，新雨长桐孙。尚想过庭日，斑衣烂寝门。
甲午春日道出顿丘先大夫旧游地也拜瞻祠宇涕泗泫然感而赋诗得十首 其二 望城郭
作者：宋琬
朝代：清
体裁：五言律诗

昔侍鸣琴暇，言从竹马儿。今来持节拜，已及杖鸠时。九折王尊驭，千秋朱邑祠。萧萧松柏影，风雨护南枝。
甲午春日道出顿丘先大夫旧游地也拜瞻祠宇涕泗泫然感而赋诗得十首 其五 谒先大夫于名宦祠
作者：宋琬
朝代：清
体裁：五言律诗

贾父仍名子，桐乡即是家。山川留碧血，俎豆接青霞。露冕怀双鹿，虞人颂五豝。汉庭循吏传，不数雨随车。
甲午春日道出顿丘先大夫旧游地也拜瞻祠宇涕泗泫然感而赋诗得十首 其八 清有二使馆皆先君鼎新
作者：宋琬
朝代：清
体裁：五言律诗

皇华使者署，南北此停镳。客至浑忘暑，功成不费陶。堪迟博望节，讵有泽门谣。四牡今来止，光辉感圣朝。
甲午春日道出顿丘先大夫旧游地也拜瞻祠宇涕泗泫然感而赋诗得十首 其六 伤清先达李布宸诸君子之没
作者：宋琬
朝代：清
体裁：五言律诗

干旄歌上国，结驷旧名都。君子曾贻纻，先人每式庐。空馀羊舌泣，犹忆鲤庭趋。欲续招魂赋，巫阳不可呼。
甲午春日道出顿丘先大夫旧游地也拜瞻祠宇涕泗泫然感而赋诗得十首 其十 先祠墙垣半圮于水豫章徐公豫斋修筑坚好终篇专美并以志感
作者：宋琬
朝代：清
体裁：五言律诗

遗爱歌谁嗣，双凫自豫章。声名徐孺榻，碑版盖公堂。赐复蘋蘩永，摛文笾豆光。九原如可作，锡类谊难忘。
甲午春日道出顿丘先大夫旧游地也拜瞻祠宇涕泗泫然感而赋诗得十首 其四 谒先师于泽宫
作者：宋琬
朝代：清
体裁：五言律诗

仰止怀宣圣，经营首閟宫。牺樽春殿里，丝竹古墙中。遗构灵光在，宏规阙里同。煌煌三秀草，已兆桂花丛。
申园四首同姜如农作·其一
作者：宋琬
朝代：清
体裁：五言律诗

病肺兼阴雨，不知春有无。閒门新柳暗，荒径落梅铺。鹤立云分影，蜂归香在须。两翁携快婿，半醉欲相扶。
申园四首同姜如农作·其三
作者：宋琬
朝代：清
体裁：五言律诗

百尺辛夷树，春秋两度花。游人纷作赋，园叟至今誇。池水通吴苑，莺啼过阮家。隔篱施枕簟，归卧月方斜。
申园四首同姜如农作·其二
作者：宋琬
朝代：清
体裁：五言律诗

旧与张常侍，同吟《桂树歌》。重来松鼠大，相对渚禽多。花气侵衣袖，茶烟隔薜萝。终焉遂疏懒，白首问渔蓑。
申园四首同姜如农作·其四
作者：宋琬
朝代：清
体裁：五言律诗

绝磴苔仍绣，阴崖雪乍消。奇云争似石，卧柳自成桥。亲串他乡老，林丘故国遥。欲寻支遁去，长日坐僧寮。
申素园先生挽词·其一
作者：宋琬
朝代：清
体裁：七言律诗

乾坤何事竟沧桑，野草燐燐碧血光。浩气自能昭日月，忠魂原不计蒸尝。定为精卫填东海，时驾文螭览大荒。况有遗孤嵇绍在，彩毫五色倍琳琅。
申素园先生挽词·其二
作者：宋琬
朝代：清
体裁：七言律诗

鹤厅清切汉官仪，忆共先人结绶时。交映鹓鸾趋魏阙，双骑箕尾到坤维。山川不瘗苌弘血，风雨犹悬姑蔑旗。一望寒烟迷华表，遥瞻松柏倍凄其。
画眉
作者：宋琬
朝代：清
体裁：五言律诗

江雨晓凄凄，珍禽满绿溪。却怜芳草内，长伴子规啼。高阁频相忆，雕笼未许携。客途逢故物，为尔倍含悽。
画眉诗
作者：宋琬
朝代：清
体裁：七言律诗

朱栏长日语关关，解向花前唤小蛮。綵笔漫誇京兆妩，娇啼应蹙卓家山。行云欲遏声千转，新月斜分影一弯。破尽客愁须倩汝，不须更唱鹧鸪斑。
留别佘占一仪部
作者：宋琬
朝代：清
体裁：七言律诗

鸣珂犹忆醉新丰，一别青门叹转蓬。持节偶过君子里，拂衣真见古人风。书来但话山中桂，客去应怜塞上鸿。朋辈霜髯君独早，于今衰鬓已相同。
留别冯钟石宪长·其一
作者：宋琬
朝代：清
体裁：七言律诗

江城萧瑟共班荆，旧尹于菟果再生。中散自来多厚谤，大冯今日有高名。歌成白苧花间啭，酒熟乌程雨后倾。欲挂征帆重回首，雪鸿霜角不胜情。
留别冯钟石宪长·其二
作者：宋琬
朝代：清
体裁：七言律诗

君恩重许看湖山，笑比沙鸥去复还。贫病转惭交义重，登临谁道客身閒。长留诗卷烟霞外，尚有绨袍天地间。此日西泠桥畔水，涛声何似泪潺湲。
留别秦州诸生
作者：宋琬
朝代：清
体裁：七言律诗

昔忝诸生一日师，敢将双眼斗波斯。何人曾倒中郎屣，惟尔能搴大将旗。陇上梅花催短笛，淮南桂树发高枝。他时清渭开双鲤，好向秋风寄所思。
留别金陟三学宪
作者：宋琬
朝代：清
体裁：五言排律

交态令人薄，于君古谊存。飞腾过隗里，先后出膺门。粉署予曾滥，云鸿尔独鶱。西泠双节驻，三月百花繁。半捲青油幕，长开绿玉樽。谗人何狡狯，贱子实烦冤。罗织兼三党，呼天隔九阍。堪悲鸢跕跕，空羡兔爰爰。顾我先心死，伊谁假手援。长饥惊骨见，中夜付声吞。饕餮方张目，驺虞已举幡。几从范滂戮，幸免蔡邕髡。尽室邀汤网，终身颂禹恩。发枯宁可栉，舌在讵堪扪。良友初还阙，深情过在原。相持收涕泪，不暇语寒暄。金错提携重，绨袍坐卧温。慨然怜石父，真欲活王孙。此谊邈千载，他人吝一飧。微躯思浩荡，多难复崩奔。谣诼嗟投杼，凄凉类触藩。终能违罩弋，何计返丘园。赋命逢豺虎，生儿号犬豚。无缘过楚媪，有腼乞齐墦。上客衔王命，群材为国抡。高标违北斗，靡体变西昆。美箭收南服，名驹出大宛。探玄窥罔象，阐易到天根。鹿洞灯还续，皋比道自尊。诸生宗郭泰，知己愧虞翻。矫矫辞巢燕，栖栖失木猿。临岐重回首，踯躅不能言。
疁城送俞嵩庵归馀姚
作者：宋琬
朝代：清
体裁：五言排律

忆昔西陵别，落花风雨时。我思丛桂树，君废蓼莪诗。高会信非偶，良辰复在兹。客愁莺共语，旅鬓柳同丝。把酒吟红药，烹鱼割素鳍。依人惭海燕，赠别有江蓠。齑臼曹娥碣，松杉范蠡祠。双凫趋阙近，千雉向车随。政事潘怀县，文章陆浚仪。古人堪尚友，廉吏岂难为。坛坫君方少，形容吾甚衰。钱塘帆似叶，练水月如规。羡尔青云翮，难酬白雪辞。
病中偶笔
作者：宋琬
朝代：清
体裁：五言律诗

微躯资药饵，归路怯兵戈。但有临风泣，谁能对酒歌。呻吟童仆共，踯躅梦魂多。何日沧江畔，柴门掩薜萝。
病榆行
作者：宋琬
朝代：清
体裁：古风

天上白榆星历历，何年堕地参天长。扶疏不啻百岁外，轮囷已过十围强。三春耻共桃李华，青帝敕与钱作花。谁铸五铢及缳眼，千缗万缗条枝斜。松柏虽称卉木宗，让尔多藏为素封。借荫纷纷来众鸟，趋炎日日聚游蜂。狂飙捲地雷霆迅，烈火燔身半为烬。枯槎无复挂青蚨，霜皮那得疗饥馑。莺燕飞飞逝莫留，心空节断巢鸺鹠。匠师屡过未肯顾，樵客操斤将见求。繁华衰瘁才弹指，代谢千秋共如此。君不见蜀道当年属邓家，坐拥铜山终饿死。
病起同家答昊王敬哉东湖泛月
作者：宋琬
朝代：清
体裁：七言律诗

伏枕江湖老岁华，偶然舍杖入孤槎。垄粳受雨将垂实，水蓼随波自结花。蛩语欲催人纬素，月明忍照我无家。狂呼且酌杯中酒，愁听姑苏塞外笳。
癸丑上元游赤壁作
作者：宋琬
朝代：清

步屟临皋芳草生，断崖千尺夕阳横。赋成《赤壁》人如梦，江到黄州夜有声。雪后归鸿频代谢，渚边孤鹤自哀鸣。烟波极目凭阑客，载酒还应酹月明。
癸丑上元游赤壁作
作者：宋琬
朝代：清
体裁：七言律诗

步屧临皋芳草生，断崖千尺夕阳横。赋成《赤壁》人如梦，江到黄州夜有声。雪后归鸿频代谢，渚边孤鹤自哀鸣。烟波极目凭阑客，载酒还应酹月明。
癸卯元旦
作者：宋琬
朝代：清
体裁：七言律诗

一载囊头请室中，惊看斗柄又临东。浮生可号知非子，怪事皆云亡是公。摩诘老来惟忏佛，殷生愁绝独书空。五更自拭沾巾血，错认辛盘烛泪红。
登华岳作·其一
作者：宋琬
朝代：清

独上钩梯览大荒，秦关终古气苍苍。天开阊阖才寻尺，地界雍梁入渺茫。五粒松摇群帝佩，三浆露挹百神觞。仙人方罫青冥上，更欲凌风度石梁。
登华岳作·其一
作者：宋琬
朝代：清
体裁：七言律诗

遥遥青黛削芙蓉，此日登临落雁峰。霄汉何人骑白鹿，天门有路跨苍龙。流沙弱水真杯勺，太白终南尽附庸。却忆巨灵开辟日，神功橐籥费陶镕。
登华岳作·其三
作者：宋琬
朝代：清
体裁：七言律诗

松风谡谡步虚声，杖策高寻卫叔卿。星近祠坛光欲堕，月临仙掌夜偏明。扶桑万里天鸡曙，箭括三更石马鸣。谁信扬雄擅词赋，不将綵笔记层城。
登华岳作·其二
作者：宋琬
朝代：清
体裁：七言律诗

独上钩梯览大荒，秦关终古气苍苍。天开阊阖才寻尺，地界雍梁入渺茫。五粒松摇群帝佩，三浆露挹百神觞。仙人方罫青冥上，更欲淩风度石梁。
登华岳作·其四
作者：宋琬
朝代：清
体裁：七言律诗

石楼玉井绝攀缘，呼吸分明尺五天。丹嶂似疑神禹凿，苍松犹是武皇年。九霄唳鹤明星馆，百道飞虹瀑布悬。近日君王徵禅草，小臣欲奏白云篇。
登西岳庙万寿阁
作者：宋琬
朝代：清

崔嵬杰阁玉为寮，白帝离宫倚绛霄。槛外河山三辅小，崖前觞豆百灵朝。明星环佩云来湿，仙掌芙蓉雨欲摇。会御长风凌绝巘，青鸾背上夜吹箫。
登西岳庙万寿阁·其一
作者：宋琬
朝代：清
体裁：七言律诗

崔巍杰阁玉为寮，白帝离宫倚绛霄。槛外河山三辅小，岩前觞豆百灵朝。明星环佩云来湿，仙掌芙蓉雨欲摇。会御长风淩绝巘，青鸾背上夜吹箫。
登西岳庙万寿阁·其二
作者：宋琬
朝代：清
体裁：七言律诗

咸京西望接平芜，下界阴晴乍有无。九曲流从星宿海，五陵烟锁帝王都。莲华弄影空青落，瀑布当窗雪练铺。咫尺三峰聊徙倚，不须探笈索真图。
白仲调太夫人寿诗·其一
作者：宋琬
朝代：清
体裁：五言律诗

早岁歌黄鹄，诸郎羡紫骝。枣花迷甲子，鹤发阅春秋。笛奏双成曲，笙吹十二楼。徽音齐范母，彤管至今留。
白仲调太夫人寿诗·其二
作者：宋琬
朝代：清
体裁：五言律诗

贝叶金仙偈，莲台绣佛前。断葱明大义，服桂引长年。县圃琼为树，方壶海作田。登堂惭束皙，欲补白华篇。
白帝城怀古
作者：宋琬
朝代：清
体裁：古风

炎精中绝群雄起，赤眉之后有更始。上邽小吏广涉俦，夜郎自大称天子。坐拥牂牁连越巂，襟带纵横万馀里。隗嚣杖策亦人豪，虎视中原作唇齿。莽新恶逾亡道秦，谶符白水开真人。昆阳城下鬼神泣，犀象股慄妖星沦。父老重瞻夏少康，玉步未改钟虡新。西河窦氏早归命，金貂累叶称纯臣。伏波将军游说客，不以干戈先玉帛。鸾旗左纛交让冠，边幅空修类巾帼。井蛙之喻近儿戏，片言已夺公孙魄。或言函谷一丸封，虎牙高峙谁能攻。势去英雄不自料，连鸡破竹难相容。人情得陇复望蜀，义旗已指巫山峰。刺客连宵杀汉将，身死社稷为鬼雄。乘裸人去邈千载，江流东下声淙淙。江水淙淙烟漠漠，古堞参差崩且落。君不见永安宫殿久荒凉，顾命殷勤宛如昨。谯周降表出成都，安乐乡公甘面缚。
白髭
作者：宋琬
朝代：清
体裁：七言律诗

病起新添数白髭，自怜形影漫嗟咨。趋炎不上江郎颊，欲涅还愁墨翟丝。青镜久辞还任长，赭衣为伍恰相宜。衔杯问汝来何晚，伴我霜眠雪卧时。
白鸟行
作者：宋琬
朝代：清
体裁：古风

济州城北葭苇丛，蚊虻举族巢其中。子孙不知几万亿，得时栩栩乘炎风。飞而食人帝所命，薄暮奋翅声鼕鼕。惯入雕甍及翠帐，讵分舴艋与艨艟。深闺驱遣损纨扇，中夜爬拂愁老翁。二三游魂饱不飏，献馘或染桃笙红。庶人火攻出下策，男呻女吟宵难终。渐近淮徐闻更盛，此物亦复侈南宗。吁嗟乎，南山之虎尚可缚，蠢尔小虫何太恶。利喙浑疑李巂州，轻趫颇似秦长脚。夜宴谁乾鹦鹉螺，昼眠未稳鸳鸯幕。赵女冰肌啄作瑕，楚妃玉臂甘如酪。司令吾将罪祝融，俾尔遗种今为虐。安得伯益焚山林，扫清窟穴无栖托。君不见城阙千年老紫姑，人肝作脯群相呼，何况区区肌与肤。即今跳梁何地无，尔曹细琐何足诛。
直指聂按台按部南安是日瑞雪适至口占志喜
作者：宋琬
朝代：清
体裁：七言律诗

塞表传呼骢马来，于时飞雪洒秦台。昆崙使者霓旌发，姑射仙人羽节回。色映绣衣朝揽辔，光分藜阁夜抡才。从今讵数随车雨，伫看商霖遍九垓。
真定晤杜子濂年兄
作者：宋琬
朝代：清
体裁：七言律诗

滹沱秋水渐征车，袖里怀君尺素书。蓟北月明飞雁夕，淮南露冷桂花初。梦回关塞青枫老，病起江湖白发疏。山色朝来堪拄颊，画帘樽酒对相于。
眼儿媚·忆故园作
作者：宋琬
朝代：清

朝来沽酒典春衣。梅子雨初肥。杜鹃言语，枝头教诲，道不如归。十年踪迹沙鸥是，负却旧渔矶。邻翁相候，山间茅屋，松下柴扉。
瞿唐峡
作者：宋琬
朝代：清
体裁：五言律诗

江入瞿唐窄，乾坤此户枢。高云天一握，断壁阙双孤。鸟避黄龛去，猿依黑树呼。艰危思历览，幽兴不能无。
瞿唐峡口望舟人牵百丈行层岩乱树中垂垂欲堕瞻顾凛然因书即目
作者：宋琬
朝代：清
体裁：七言绝句

千寻翠嶂雨濛濛，倒影江流踯躅红。巫峡猿声啼不到，榜人身在画屏风。
石仲生太史以新茗橄榄见贻赋谢二首·其一
作者：宋琬
朝代：清
体裁：七言绝句

阳羡针芒谷雨前，封题遥寄塞门边。君情可比滦江水，汲向匡床手自煎。
石仲生太史以新茗橄榄见贻赋谢二首·其二
作者：宋琬
朝代：清
体裁：七言绝句

酸香未变碧于蓝，此物由来自广南。信是宦情如谏果，不知回味可能甘。
石子诗
作者：宋琬
朝代：清
体裁：古风

苏公吾郡归，袖中多异石。作诗傲米颠，珍重等球璧。至今弹子矶，琅玕照沙碛。牧儿竞采掇，盈筐翻弃掷。我行渺万里，峨眉访遗宅。江边何磊磊，五色纷相射。兴来忘朝饥，杖藜事探索。辨晰穷秋毫，快心矜一获。红乃亚火齐，羊肪未为白。盘屈鸟兽形，澹荡云霞迹。客装讶暴富，讵羡波斯舶。贮以古定磁，宣和锦为藉。物为悦者容，磨洗转光泽。坡公如可呼，连城肯轻易。瑰玮岂尽收，遇合悲今昔。膏肓坐疏懒，垂老增一癖。他日朝京师，持以作私觌。
石麟病慰家兄作
作者：宋琬
朝代：清
体裁：五言律诗

姜被连床夜，惊心坐起频。良医颅囟少，乱日客囊贫。儿类终童子，余惭第五伦。更阑闻笑语，相顾慰颜嗔。